Gaiak: Ibilaldiak nazioartean: Buenos Airesetik - Euskonews\n544 Zenbakia 2010-09-03 / 2010-09-10\nItzulpena: Zuriñe Velez de Mendizabal\nBuenos Aires hiria, Argentinan, Hegoamerikako –eta zergatik ez, munduko– lekurik interesgarrienetarikoa da.\nJatorrizko herri kolonialak kultura ezberdinen nahasketen hirirako garapena jasan zuen, nire herrialdea aberastu duten migrazio korronteen eraginez. Auzo ezberdinetan aurkituko ditugun arkitektura eta hiri–diseinuak aniztasun horren erakusgarri dira. Jarraian, horietatik garrantzitsuenen azaleko zertzelada ematen ahaleginduko gara. San Telmo\nHiria hegoaldera hasi zen hedatzen XVII eta XVIII mendeetan zehar, eta kokalekuaren garaiera zela eta, Alto de San Pedro izeneko auzoa sortu zen. Portuko auzoa moduan ere ezaguna, 1600. urtean bertako biztanleak San Pedro Gonzalez Telmo gurtzen hasi ziren, hiriko patroi izendatu zuten orduan. La Boca.\nDorrego plazan antigoaleko objektuen feria ezaguna egiten da, baina jatorriz, portura garraiatzen zituzten fruta eta salgaientzako igarobidea zen. Gaur egun garrantzia turistiko handiko lekua da dituen harrizko kaleengatik, etxe zaharrengatik, eliza eta komentuengatik, eta bertako plaza eta pasealeku originalengatik. La Boca\nBuenos Aireseko portuaren jatorrizko kokalekua izan zen auzo hau eta bertan hiria sortu zela uste dute adituek.\nHasieran, batez ere Genovatik joandako etorkin italiarren bizitokia izan zen eta eraiki zituzten etxebizitzetan koloreek formek baino garrantzia handiago eduki zuten. Bertako kalerik ezagunena Caminito da, artisau eta kaleko artisten elkargunea. Palermo\nSan Benito de Palermoren irudi bat gurtzen zuen otoiztegi batetik datorkio izena auzo honi. Bertako baso, lorategi, laku eta pasealekuek Buenos Aireseko birika berde handiena bilakatzen dute. Gai astronomikoen zabalkunde eta erakusketen zentroa den Planetarioa ere auzo honetan dago kokatuta; baita Landa Elkartea –besteen artean, Liburu Azoka antolatzen dute–, Zoologikoa, Lorategi Botanikoa, eta erosketak zein jatea atsegin duenarentzako denda eta jatetxe piloa ere. Recoleta. Recoleta\nFraile errekoletoak 1708an etxalde edo chacra zahar batetan Pilarreko Amaren eliza eraikitzen hasi ziren, jabeek helburu horretarako utzi baitzuten tokia dohaintzan. Eraikin eder koloniala da, eta zilarrez eginiko aldarea dauka barnealdean.\nChacra sakabanatuak zituen zonalde hau, jauregitxo eta luxuzko etxeen auzunea bihurtu da, eta etxadi gutxiren eremu barruan museo eta kultur gune ugari, plaza, feria, taberna eta lehen mailako jatetxeak daude. Batez ere daukan hilerriagatik da ezagun tokia, baina interes turistiko eta historiko ugari dituen lekua da. Retiro\nDiotenez, ermitau baten aterpea izan zen XVI. mendean; San Sebastianen omenez eraiki zuen ermita, eta hortik datorkio izena. Egia esateko, Bueno Aireseko auzo preziatuena da.\nSan Martin plaza, hotel ezagun eta komertzio etxeez inguratuta dagoen berdegune bat da. Cancilleria edota Circulo Militar moduko jauregiak ageri dira, ordu gorietan sortzen den zalapartarekin kontrastea egiten dutenak; hain zuzen ere, hiru tren geltoki eta autobus linea ugari baitaude bertan. Belgrano\nOraindik ere antzinako etxetzar dotore garrantzitsuak ikus daitezke bertan. Haiekin batera, bulego eraikuntza modernoak eta komertzio etxeak.\nBelgranon Buenos Aireseko tradizio eta historiaz jabetu gaitezke bertako monumentu, museo, liburutegi eta plazei esker. Puerto Madero. Puerto Madero\nBuenos Aireseko auzorik modernoena da. Eduardo Madero ingeniariaren proiektu bati jarraiki eraiki zen hiriko zonalde zaharrenetariko batetan. Asmoa, espazio hau berreskuratzea izan zen; 1990ean berreraikitze lanak hasi zituzten.\nUnibertsitate katolikoa, etxebizitza modernoak eta hotel prestigiotsuak ditu auzoak. Hiria eta ibaia bateratzea da Puerto Maderoren helburua; ?lehoi koloredun ibaia?, nire herrian bizimodu berri baten bila zebiltzan guztiei ongietorria egin zien ibaia.\nBaina Buenos Aires, auzoak baino zerbait gehiago da. Bertako jendea, zarata eta isiltasuna, udako bero hezea eta neguko giro hotz lainotsua, etorbide handiak eta kale ezkutuak.\nEzagutzea, berriz bueltatu nahi izatea da. ‹‹Testua, jatorrizko hizkuntzan ikusi›› Orain arteko ibilaldiak: :: Bizkaia :: Nafarroa :: Gipuzkoa :: Ipar Euskal Herria :: Araba :: Nazioartea Ibilaldiren bat proposatu nahi al duzu? Bidali iezaguzu helbide honetara: gaztea@euskonews.com\nElkarrizketa: Miren Arrizabalaga. (Ginekologoa): Abortatzea ez da momentuan egin eta ahazten den zerbait\nGaiak: Gazteen Nazioarteko Urtea\nGaiak: Sup eta surf, Durangotik\nGaiak: Antilla hondartza\nGaiak: Ibilaldiak nazioartean: Bestelako New York


AHT errefusatu eta 'tren sozialaren alde' egin du Aralarrek | EITB Udal eta foru hauteskundeak\nAHT errefusatu eta 'tren sozialaren alde' egin du Aralarrek\nAinhoa Beola Donostiako alkategaiak salatu duenez, "AHTk diru-kutxa publikoak hipotekatzea ekarriko du, ingurumenean kalte jasanezina eragingo du eta ez ditu herriak eta hiriak lotuko".\nAralarren ekitaldia, Basaurin\nAinhoa Beola (Aralar) Donostiako alkategaiak "tren sozialaren, bidegorrien eta metropoliko garraio publikoaren" aldeko apustua egin du, "azpiegitura erraldoiak eraiki beharrean".\nDonostiako Easo plazaren aurreko geltokian egin du ekitaldi politikoa Aralarrek. Beolak esan duenez, bere alderdiaren erronka nagusietako bat garraioa izango da, "garraio pribatuaren gehiegizko erabilera murriztu behar delako, garraio publikoaren alde eginda".\n"Garraio publiko, jasangarri eta eraginkorra" babestu du, "baita egun existitzen diren bidegorrien sarea industria-gune guztietara hedatzea eta Pasaia eta Donostiako aldeko loturak amaitzea ere".\n"Bizikletak alokatzeko puntuak auzoetara, hiriko sarreretara, ospitaleetara eta industria-guneetara, eramatea proposatzen dugu", adierazi du.\nHorrez gain, hirigintzako plan berrietan bizikletak uzteko guneak kontutan hartu behar direla esan du.\nBestalde, Beolaren iritzian, "trenbide-sare azkarra, merkea eta jasangarria behar dugu; horrenbestez, Abiadura Handiko Trena Donostira eta Euskal Herrira heltzearen aurka gaude; izan ere, diru-kutxa publikoak hipotekatzea ekarriko du, ingurumenean kalte jasanezina eragingo du eta ez ditu herriak eta hiriak lotuko".\nGauzak horrela, ''topoak'' eskaintzen duen zerbitzua hobetzearen alde egin du. "Trena Intxaurrondo, Altza edota Ribera bezalako auzoetara iritsi behar da, eta Donostia Zumaiatik hasi eta Irunera lotu behar du, Astigarragatik eta Hernanitik igarota", proposatu du.\nAzkenik, "bilete bakarra gauzatu dadin" lanean jarraituko duela azpimarratu du Aralarren hautagaiak.


Ostegun arratsaldean neskak txokolatea hartzera - Ahotsak.eus\nOstegun arratsaldean neskak txokolatea hartzera\nOstegun arratsaldean neskak txokolatea hartzera Garai batean, ostegun santu arratsaldean, neska taldeak joaten ziren Modestoeneara txokolatea hartzera. Bestelako igande arratsaldeetan gazte gutxi geratzen zen herrian; normalean denak Tolosara joaten ziren.\nHizlaria(k): Berasategi Ormazabal, Ixabel\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ANO-008-050 kodeko bideoa nahi duzula aipatzea: ahotsak@ahotsak.eus\nGarai batean, ostegun santu arratsaldean, neska taldeak joaten ziren Modestoeneara txokolatea hartzera. Bestelako igande arratsaldeetan gazte gutxi geratzen zen herrian; normalean denak Tolosara joaten ziren.\nGaia(k): Erlijioa » Ohiturak eta bizimodua » Eliza giroko ospakizunak » Aste Santua , Familia eta harremanak » Lagunartea eta familia » Gaztetako ibilerak , Aisia » Taberna giroa » Tabernak eta jatetxeak\nEuskaraz hitz egiteko beldurrez\nBalsa dantzatzearren kartzelara\nErrenteriako Biteri kalean aurrera eta atzera\nInguruko herrietara bizikletaz futbol-partiduak ikustera\nSoinu-jotzaileak eta dantza Baliarrainen\n16 urterako, nobiotan\nLagunekin egiten zituzten planak\nGaupasaz garia ebakitzen


← Abian da Akitania-Berria Euskadi Nafarroa Euroeskualdearen 2021-2027 Plan Estrategikoaren elaborazio-prozesua\nCovid-19 eta negozioen etorkizuna →\n“Retos EmprendedorXXI” sari berria egungo gizartearen arazoak konpon ditzaketen proiektuentzat.\nUrtero legez, CaixaBankek DayOneren bidez sustatutako deialdia dugu aurtengoa, ENISAren laguntzaz bat. Euskal Autonomia Erkidegoan, Eusko Jaurlaritzaren Garapen Ekonomiko, Jasangarritasun eta Ingurugiroko Sailak sustatzen du SPRI Taldearen bidez eta honen BIC-en bidez: Enpresen eta Berrikuntzaren Zentro Europarrak, enpresa berriak sortzeko laguntzaileak.\nHelburu nagusia talentua eta etorkizuneko gizarte-erronkei erantzuteko gaitasuna saritzea da, Garapena DayOneren laguntzaz egingo da. Dayone enpresa teknologiko eta inbertsoreentzako zerbitzua da, eta honen helburua da hazteko potentzial gehien duten enpresa berriak identifikatzea, hauei laguntzea eta haien lana saritzea.\nOraingoan, potentzial gehien duen EAEko enpresa saritzeaz gain, hautagaiek “Retos EmprendedorXXI” Saria lor dezakete honako esparruetako gizarte-erronkaren bat konpon dezaketen proiektuek:\nHiri berriak: jasangarriagoak, seguruak, konektatuak eta egokituak. Gure herri eta iriak jasangarriagoak (klima-aldaketa, energia berdea, Smart mobility, aire osasuntsua), seguruagoak (ziber-segurtasuna, trafikorik eza), konektatuak (datuak, mugikortasuna, IOT, Smart buildings), eta mugikortasunera egokituak.\nSektore potentzialak: cleantech, energy, proptech, mobility, cibersecurity, connectivity & data…\nDigitalizazioa, negozio-eredu berriak eta hotelen sektorearen berreskurapena, jatetxeak, turismoa eta aisia. Arazo gehien duten izaten ari diren sektoreen artean turismoa eta ostalaritza daude. Kategoria honetan, sektorea berriz aktibatzeko konponbideak bilatzen dira, negozio-eredu berritzaile eta jasangarriagoak, eta sektorea digitalizatzen lagun dezaketen konponbideak.\nSektore potentzialak: turismoa, hotelak, jatetxeak, travel, retailtech, aisia, VR/AR…\nBiztanleen osasuna. COIV19aekin dugun egoerak pertsonen ahulezia eta osasunerako arriskua azaleratu ditu. Kategoria honetan osasuna hobetzen lagun dezaketen proposamenak sartzen dira; life science proiektuak, “silver economy” deritzonarekin lotutako proposamenen bidez zahartze aktiboa sustatzea, bizimodu osasungarriagoa eta gaixotasunen prebentzioa.\nSektore potentzialak: e-health, bizitzaren zientziak, senior, impact, VR&AR…\nTransformazio digitala elikaduraren sektorean. Nekazaritza eta abeltzaintzaren ekoizpenari lotutako konponbide teknologikoak, teknologia eta produktuak elikaduraren industriarako, elikagaien ekoizpen eta transformazioa, eta abar. Hala, ekoizpen eraginkorragoa jasangarriagoa eta osasuntsuagoa lortuko litzateke nekazaritzan, abeltzaintzan eta elikaduraren industrian.\nSektore potentzialak: nekazaritza, elikadura, osasuna, SaaS, makinaria, biotech…\nIngurugiroaren jasangarritasuna, planeta hobea datozen belaunaldientzat. Jasangarritasuna ingurugiroaren arazoari aurre egiteko eta klima aldaketa eteteko. Belaunaldi berriei planeta hobea uzteko konponbiderik onenak bilatzen dira. Geure basoak eta ozeanoak zaindu, plastikoen hondakinei aurre egitea eta material alternatiboak. Proposamen berritzaileak bilatzen ditugu, baliabide naturalak hobeto aprobetxatzeko bizimodua lortzeko.\nSektore potentzialak: cleantecn, birziklapena, energia, jasangarritasuna…\nBankuaren eredu berria, bezeroarengandik gertuagoa. Produktu eta zerbitzuen digitalizazioa eta berrikuntza finantzen sektorearen erronka nagusietako bat da. Bezeroen espezializazioa ere erronka garrantzitsua da: senior, millenial, tech companies, komertzioak… Erronka honi dagokionez, finantzen sektoreko (bankuak, aseguruak) produktu eta zerbitzuen eskaintza hobe dezaketen konponbide berritzaileak bilatzen ditugu.\nSektore potentzialak: Fintech, insurtech, legaltech, ordaintzeko moduak, regtech, zibersegurtasuna, connectivity&data, blockchain…\nInpaktu Sozialeko ekimenak. Garapen jasangarriarekin jarraitzeko konponbide teknologikoak, gizartean eragin positibo handia dutenak. Konponbide hauen artean lan-ematea, hezkuntza, txirotasuna eta gosearen murrizpena, ekoizpen eta kontsumo arduratsua eta, oro har, ODS-ei erabat lotutako produktu eta zerbitzu oro.\nSektore potentzialak: hezkuntza, inpaktu soziala…\nLehiakortasuna eta industriaren pisua hazi, zientziari eta transferentzia ekologikoari esker. Herrialde honek lehiakorrago izan behar du eta balio gehigarria duten industrien ekonomian pisu gehiago hartu behar du. Unibertsitateetatik, bioteknologiatik edota zientziatik datozen berrikuntzez transformatu behar dira industriak.\nSektore potentzialak: 4.0 industria, IOT, robotika, transfer tech, biotech, life sciences, Deep tech…\nParte hartu ezazu abenduaren 4ra rte hemen:\nGertuen duzun BIC-arekin ere kontakta dezakezu, lagundu egingo dizute:


mediatekatokialai: TOKI ALAIKO LITERATUR LEHIAKETA\nTOKI ALAIKO LITERATUR LEHIAKETA\nToki Alaiko Literatur Lehiaketa martxan dago. Idazlanak edozein gaiari buruzkoak izan daitezke eta edozein testu-motari egokitu. Ikasketa Buruaren bulegora zuzendu behar dira idazlanak apirilaren 18a baino lehenago. Goitizena erabiliz sobre handi batean aurkeztu behar dira, geletako kortxoetan dauden oinarriak jarraituz. Iaz bezala, 4 sari banatuko dira, euskarazko eta gaztelaniazko idazlan hoberenentzat bi maila edo kategorietan sailkatuta.\nSari banaketak apirilaren 28an ospatuko dira. Parte hartzaileek gonbidapena jasoko dute ordua eta lekua zehaztuta. Egun horretan bertan, baita Concurso de Marcapáginas-en sariak banatuko dira.\nEgilea: mediatekatokialai ordua: 13:47\nEtiketak: euskara, gaztelania, ikasleak, lehiaketa, literatura\nPEIO IRIARTE 2016KO GIPUZKOAKO ESKOLARTEKO TXAPELK...


Hainbat ahultasun Panasonic-en Control FPWINen | BCSC - Zibersegurtasun Euskal Zentroa\nHainbat ahultasun Panasonic-en Control FPWINen\nArgitalpen data: 2019/06/07\nFPWIN Pro, 7.3.0.0 eta lehenagoko bertsioak.\n9sg Security Team-eko kimiya ikertzaileak, Trend Micro-ko Zero Day Initiative-rekin lankidetzan, Panasonic-en PLC Control FPWIN Pro-ren programazio softwareari eragiten dioten bufferraren gainezkatze erako eta baliabideetara sarbide erako ahultasun batzuen berri eman du. Ahultasun horiek arrakastaz baliatuz gero, erasotzaile batek gailua gera lezake eta kodea exekutatu urrunetik.\nAhultasun horiek konpontzeko Panasonic-ek erabiltzaileei gomendatzen die FPWIN Pro 7.3.1.0 bertsiora edo berriago batera eguneratzea.\nErasotzaile batek sortu eta autentifikatutako erabiltzaile batek kargatzen dituen proiektu fitxategiek bufferraren gainezkatzea eragin lezakete. Horren ondorioz kodea exekuta liteke urrunetik. Ahultasun horretarako CVE-2019-6530 identifikatzailea erreserbatu da.\nFitxategi horiek beraiek sarbide akatsak eragin litzakete bateraezin motako baliabideetara (type confusion) baliabideak ez dituelako espero diren ezaugarriak. Horren ondorioz kodea exekuta liteke urrunetik. Ahultasun horretarako CVE-2019-6532 identifikatzailea erreserbatu da.


Albiste txarra da epaitegiak ezinbesteko ateak itxi nahi izatea Osakidetzako EPEan gertatutakoa argitzeko | LAB SINDIKATUA\nEkintza Sindikala Albiste txarra da epaitegiak ezinbesteko ateak itxi nahi izatea Osakidetzako EPEan gertatutakoa...\nAlbiste txarra da epaitegiak ezinbesteko ateak itxi nahi izatea Osakidetzako EPEan gertatutakoa argitzeko\nLABentzat ondorio larriak izango lituzkeen akatsa izango litzateke filtrazioen gaia sekretuak jakinaraztearen delitu bakar batera murriztea. Ez dugu konpartitzen elementu diskordante batzuek mundu guztia alde batera utziz jarduten zutenaren ideia. Alderantziz, ziur gaude Osakidetzako zuzendaritza izan dela filtrazioak bermatzeko estrategia eraginkorra diseinatu duena, baita bere inpunitatea ere. Zuzendaritza hori izan da kezko gortinak sortu dituena praktika ustel hori ezkutatzeko.\nGure ustean, EPEaren diseinu eta plangintzak, besteak-beste, jarduera feudal irregularrak iraunarazteko helburua dute, zuzenbidezko estatu batean tokirik ez duten praktikak. Harrigarria da ere zuzendaritzaren inputazioa eskatzen duen akusazioaren alde bakarra LAB izatea.\nEremu publiko eta pribatuaren arteko desberdintasuna ezinbestekoa da. Eremu publikoko kontratazioa berdintasun, merezimendu eta gaitasun printzipioetan oinarritu behar da, eta ezein epaimahaik ez luke onartu behar irizpide edo kidetasun pertsonalen zein politikoen arabera taldeak modu irregularrean eratzea.\nInstrukzio fasearen helburua gertakariak argitzeko elementuak biltzea da, eta egileak identifikatzea. Hasierako salaketatik hiru urte baino gehiago pasa ostean, argitu beharreko hainbat zalantza daude eta haien artean nabarmentzen da jakinarazi berri den autoan erantzunik eman ez izana EPEari gardentasun-itxura emateko antolaketari, Osakidetzak EPE honen erabateko kontrol geroratua zuen arren.\nEpaitegiak gertakariak argitzeko ezinbestekoak diren hainbat ate itxi nahi izatea berri txarra da, dagokion helegitearen bitartez zuzentzen saiatuko garena.


Nola ireki, etiketatu eta tematizatu .shp fitxategia Microstation V8i - Geofumadas-ekin\nAbuztua, 2014 katastroa, Microstation-Bentley\nArtikulu honetan ikusiko dugu shp fitxategia nola ireki, tematizatu eta etiketatu Microstation V8i erabiliz, Bentley Map-ekin funtzionatzen du. 16 biteko fitxategi arkaikoak diren arren, batzuk bezalakoak zaharrak -asko- Nire ile grisez, gure testuinguru geoespazialean erabiltzen jarraitzea saihestezina da. Argi dago irizpide horiek aplikagarriak direla beste datu iturri batzuekin lotutako objektu bektorialei.\nBatzuetan, nola egin nuen, Microstation V8 erabiliz, inportatu dute eta nola egin ere Gaia. Garai hartan Microstation Geographics 2004 bertsioa erabiltzen nuen, harrigarriro ikusten dut askok oraindik ere gogobetetasun handiz erabiltzen dutela -edo migratzeko beldurra-. Kasu honetan Microstation PowerView Select Series 3 bertsioa erabiliko dugu, hau PowerMap zenaren parekoa edo txikiagoa da, 1,500 $ inguruko prezioa betiko lizentziarako.\nIreki shp fitxategi bat\nBertsio hauekin ez da beharrezkoa shp fitxategia inportatzea, zuzenean irakurtzen baitu, bai modu master moduan edo izeneko erreferentzia gisa.\nHorretarako egiten da:\nOndoren, fitxategi motan .shp motakoak hautatuko ditugu, mota horretako fitxategiak soilik zerrendatu daitezen. Grafikoan ikus dezakezun bezala, Microstation V8i ireki daiteke dgn, dwg, dxf motako fitxategiak inportatu gabe, blokeatu fitxategiak (.cel), liburutegiak (.dgnib), baita AutoDesk-en True dwg bertsioak ere (dwg eta dxf), sketchUp (.skp), besteak beste, nahierara edozein luzapen izan dezakeen dgn barne (.cat .hid .rie .adm, etab.)\nIkusi dbf datuak\nShp motako fitxategiak objektu espazialak ditu, gutxienez bi fitxategi osagarri hartzen ditu: indexatutakoa den shx bat eta objektu espazialei lotutako datu basea duen dbf. Gainera, proiekzio eta erreferentzia sistema duen .prj ere garrantzitsua da.\nDbf fitxategiaren propietateak ikusteko, egin hau:\nTresnak> geoespaziala> datu basearen eragiketak\nPanel honetatik, "XFM XFM atributuak" izeneko 5 ikonoa hautatzen dugu.\nBerreskuratu duten Microstation Geographics batetik egozten existitzen xfm 2004 denean engeneering tradizionala link bilakaera bat bezala aplikatu xml elkarte Taula datuak bektore objektuak.\nOrdurako Geospatial Administrator-etik sortutako atributuei baino ez zitzaien aplikatzen. Orain posible da objektu batekin lotutako datu-baseko edozein informazio irakurtzea.\nEtiketak, gaiak edo bestelako funtzio espazialak sortzeko, lehenik eta behin eredu bat sortu behar da. Hau ezin da laneko espaziotik egin eta itxura du -baina ez da gauza bera- AutoCAD diseinuraino.\nHau honela egiten da:\nFitxategia> Mapa kudeatzailea\nEredua eratu nahi dugula galdetu nahi badugu, aukera hori bai aukeratuko dugu eta erreferentzia gisa gehituko da.\nHonekin, alboko panela sortzen da laneko espazioaren ezkerrean, eta bertan datuak ikusi ahal izango dituzu ezaugarri mota eta mailetan. Eredu honek bere erreferentzia fitxategiak, ikuspegi propietateak eta beste hainbat analisi espazial funtzionalitate onartzen ditu, hala nola buffer sorrera, geoprozesuak (elkartu, gurutzatu, baztertu ...), datuen zerrenda, kokatu eta noski, jarraian azaltzen dena: gaika eta etiketatuta.\nGaikatzeko, hautatu geruza saguaren eskuineko botoiarekin eta aukeratu "Sinbologia ...". Kasu honetan, erabateko miaketa katastral mapa erabiltzen ari naiz, hau da, erabilera publikoko ondasunek, hala nola ibaien ibilguak eta kaleak, giltza katastrala dutela eta partzela gisa irudikatzen direla esan nahi du.\nDemagun nire katastro mapan kale motako lursailak grisez margotu nahi ditudala, jabetza motako lursailak laranjaz eta ibai motako lursailak urdinez margotu nahi ditudala. Horretarako, hiru klase sortu behar ditut:\n«Gaikako» sinbolizazio aukera hautatzen da, orduan lehenengo klasea sortzen da, Kale izenarekin, WHERE TIPOPARCEL = 1 taulan aukeratutako baldintza batekin, hurrengo grafikoan agertzen den moduan. Klasea kolore, lerro mota, lodiera, gardentasun gisa defini daiteke; kasu honetan kolore grisa hautatuko dugu. Ibai motako lursailak urdinez eta Jabetza motak horiarekin egiten dugun modu berean.\n«Aplikatu» botoia hautatu ondoren, hau da emaitza. Beste funtzionalitateekin jolastea gomendatzen dizut, esate baterako, klaseetan sortutako maila sortzea edo GIS programetan ikustera ohituta gauden beste batzuk.\nEtiketak jartzea dbf-tik\nAzkenean, nahi duguna da partzelek etiketa dutela. Aukeratu geruza saguaren eskuineko botoiarekin eta aukeratu «Etiketatzea ...». Honekin panel bat agertuko da eta bertan «Geruzaren arabera» etiketatzeko estiloa hautatuko dugu, Arial motako testua, kolore gorria, oinarrizko zutabetik IDPARCELA izeneko fitxategia eta testua ez dela lursailaren formaren arabera biratzen (Orientazio finkoa)\nHor dugu, dbf-ko testu dinamikoa. Jakina, posible da eremu automatikoak gehitzea objektuen eremu gisa, hau da, biltegiratutako eremua ez bezala, dinamikoa da eta geometria editatzen denean eguneratzen da.\nEtiketatzeko eta gaitzeko estiloaren propietateak xml gisa gorde daitezke .theme luzapenarekin, SLD estiloen antzera. Beraz, berriro deitzen zaie eta beste geruza batzuetara edo VBA programatutako errutina baten barruan aplikatzen dira.\nOrain arte lan egin dugun fitxategia shp bat da eta irakurtzeko soilik da. Dgn gisa gordetzearekin batera, editatu egin daiteke eta datu-basearen propietate guztiak dgnean dauden eskemetan txertatutako xmlean egongo dira.\naurreko Post«Aurrekoa GISa erabiltzea Dengue kontrolatzeko eta saihesteko\nNext Post Marraztu poligono bat Microstation in Excel-tikHurrengo »


covid 19 kuarentenak haurrengan duen eragina ezagutu\nCovid kuarentenak haurrengan duen eragina ezagutu\nCOVID-19aren pandemia gutxien espero zen unean garatu zen, eta igarotzean ondorio kaltegarriak utzi zituen ikusmen sanitariotik kanpoko eremuetan. Adituek ikerketa ugariren ondoren adierazi dutenez, gaixotasun psikologikoak esponentzialki areagotu ziren 2020-2021 aldian helduengan.\nGai honek gobernuak, nazioarteko erakundeak eta, oro har, gizartea kezkatzen ditu, horrek eragin handia izan dezakeelako bai normaltasunera itzultzean, bai masetako osasun publikoan. Hala ere, arreta nagusia haurrek eramaten dute, haurrek erakutsi dute berrogeialdi osoan egoera berak eragindako uzkurtasuna dutela. Epe luzerako konplikazioak suntsitzaileak izan daitezke, osasun mentala lehentasunezko puntutzat hartzen ez bada.\nKonfinamendua mundu osoan onartutako prebentzio-neurria izan zen, eta, beraz, Osasunaren Mundu Erakundeak (OME) bermatu zituen segurtasun-protokolo horiek. Hala ere, haur eta nerabeengan eragin psikologikoaren ebidentzia zientifikoa txikia da, baina dagoen informazioak erakusten du estresa, suminkortasuna eta depresioa etengabeko emaitza izan direla portzentaje altuetan. Ildo horretan, covid-19aren ondorengo efektu psikologikoak osasun publikoaren gai berri bihurtzen dira.\nGogoeta horien arabera, eskolen itxiera masiboak eta kanpoko munduarekin (senideak, lagunak, aurpegi ezagunak) harreman gutxi izateak porrot bat irudikatzen dute. Funtsezkoa da aipatzea justu haur eta nerabe arteko garaian sortzen dela gizartean harremanak izango dituen gizakiaren kontzientzia. Beraz, koarentena edo konfinamendua umearen ikuspegitik interpreta daiteke, zigor edo penitentzia moduko egoera gisa. Baina, zer egin behar da kasu hauetan? Nola saiatu haurren osasun mentala konfinamenduan? Gaur egun, erabakigarriak izan daitezkeen gomendioak garatu dira, begiratu.\nCovid : Ezagutu Haurren Konfinamenduaren Ondorio Negatiboak Murrizteko Gomendioak.\nArreta-neurri asko etxeko txikien egoera hobetzeko har daitezke. Nahiz eta ez diren berme ukaezina, nolabaiteko oreka mantentzen lagun dezakete. Hona hemen gomendio nabarmenetako batzuk:\nInformazioa gainkargatzea saihesten du. Sare sozialekiko, komunikabideekiko eta beste informazio-iturri batzuekiko gehiegizko esposizioak nahastu ere egin dezake.\nHelduen ikuskapena egon behar da konfinamenduan. Kontuan hartuta, gainbegiratze hutsaren rola baino gehiago, lagundu eta elkarri eragin behar zaio. Bakardade- eta abandonu-sentsazioak berebiziko garrantzia izan dezake antsietate-erasoetan eta suminkortasun-erasoetan, besteak beste.\nHaurrek jakin behar dute zer gertatzen den. Errore komun bat da errealitatetik kanpo mantentzen saiatzea. Hizkera egokia erabiliz, konfinamendua arriskutik kanpo mantentzeko zein garrantzitsua den azaltzen du.\nSeinale txikiei adi egon. Hori izan daiteke gomendiorik garrantzitsuena; askotan, haurrek ez dute oso ohikoa izaten sitnomak adieraztea. Haurraren portaera behatu eta aztertzen du; behar izanez gero, espezialistekin joaten da.\nBerrogeialdiaren ondorio kaltegarrien arabera egindako ikerketa gehienak helduengan egin dira. Hala ere, horrek argi eman dezake panorama.\nHaurrentzat epai zehatzik ez dagoen arren, zehaztu ditugun neurri txikiek lagun dezakete. Covid osteko erronkarik handiena gertatutakoa ezohiko gertakizun gisa berrintegratzea eta asimilatzea da.\nUmeak orian Baratzera bueltatu dira eta jarrera guztiz aldatu dela ikusi dugu. Baina gutzienez asko poztasunez nabarmena izan da bere alaitasuna berriro etortzeagatik. Umeak pozik daude animalien artean eta naturan aire librean jolasten berriro. Gure ustez umeak erlazionatzeko falta nabaritu dute eta naturan bizi ere.\n1 Covid kuarentenak haurrengan duen eragina ezagutu\n1.1 Covid : Ezagutu Haurren Konfinamenduaren Ondorio Negatiboak Murrizteko Gomendioak.


Karta-sortak euskaraz, Wikipediako datuekin Sustatu.eus - Teknologia albisteak\n2020-01-24 : 09:41\nEuskarazko Wikpediaren txio batetik jakin dugu Wikidata erabiliz "karta-jokoak" osatzeko tresna honena. Euskaraz ere funtzionatzen du, eta parametro mordoarekin, nahiz eta askotan emaitzak partzialak diren. Wikidata Card Game Generator du izena.\n32 kartako multzoak ateratzen ditu sistemak, hainbat hizkuntzatan. Euskararen kasuan, fitxak euskaraz badaude, euskarazko edukia agertzen da. Kartak hornitzeko datuak ere euskaraz agertzen dira izendatuta, baldin eta aldagai horiek euskaratuta badaude Wikidatan, Wikipediari laguntzen dion datutegi erraldoi eleanitzean. Irudi adierazgarriak ere itsasten ditu sistemak. Kartak irudi digitalak dira noski... hortik kartoira inprimatu eta moztea, norberaren lana.\nGoiko adibidean, elementu kimikoak eskatu ditugu, eta 32 karta mean dizkigu sistemak. Ia osorik dago euskaratuta irudi grafikoa salbu eta P1108 Wikidatako aldagaia (elektronegatibotasuna: hau argitaratu orduko akaso berriztu da Wikidatan, ze hori egiten saiatu gara).\nBalio batzuetan kartak besteak baino hobeak izanik, jokalariekin zein aldagairekin kartak botatzea erabakitzen dute txanda bakoitzean, balio onenak bereganatzen dituelarik kartak.\nBeste karta sorta honetako irudia munduko hainbat zubiekin lortu dugu. Batzuk izendatuta ageri dira euskaraz, eta beste batzuk ez, orririk ez dutelako oraindik, baina hala ere datuz eta irudiz hornituta agertzen dira.\nQ162170 elementua Cliftongo zubia da Ingalaterran, eta oraingoz ez du euskarazko Wikipedia orririk... inork sortzen badu bertsioa, karta berriztuko da inork eskatzen badu sistema honetatik.\nWikidatako elementuen Q-aldagaiarekin jolas dezakezue, URL-en bidez ( https://cardgame.morr.cc/?Q11344&lang=eu ) sorta desberdinak sortzeko. Askotan ez dago emaitzarik, eta beste batzuetan karta gutxi batzuk agertzen dira sorta harrigarri bezain absurdoak emanez.\nTresna hau sorty dute @blinry eta @Bleeptrack garatzaileek. Kodea librea da eta GitHub-en dago, inork honen gainean lan egin nahi badu.\n2020-01-27 : 11:38\nKarta horiek erabili daitezke Moodle H5P Flashcard txartelak egiteko. Horretarako kartaren pantaila egin eta izena ezabatu behar da.


Bertze exerziza publikoez eta komunez\nHautaz lekhora, Filothea, bestetan eta igandetan kausitu behar zara elizan egiten diren goizeko eta arratseko ofizioetan zure egitekoek aginduko duten bezanbat, zeren egun hek Iainkoarentzat konsekratuak dira, eta hetan obra geiago egin behar da haren ohoretan eta loriatan bertze egunetan baino: bide hartaz milla debozionezko eztitasun sentituko itutzu, San Augustinok bezala; berak erraiten baitu bere Konfesionetan, Iainkoaren federa lehenbizi itzuli zenean, elizako ofizioak enzuten zituen orduan, bihotza urtzen zitzaiola eztitasunetan eta begiak debozionezko nigarretan. Eta hala ere behin guzietakotz derradantzat, bethi ontasun eta konsolazione geiago da elizako ofizio publikoetan, akzione partikularetan baino, Iainkoak hala ordenaturik guziendakotasunari eman dakiola garaia partikulartasun suerte guzien gainean.\nSar zaite gogotik zaren lekuko konfrarietan beregainki bere exerzizez fruitu geiago eta exenplu hobe dakharketenetan, zeren hortan hagitz Iainkoaren gogarako den obedienzia suerte bat eginen duzu, zeren elizak manatzen eztituelarik konfrariak, badarik ere gomendatzentu, eta erakustea gatik desir duela hainitz sar ditezin hetan, konfrariakoei emaiten derauzte induljenziak eta pribilejioak. Geiago ere bethi karitate handizko gauza da hainitzekin biltzea eta bertzei laguntzea bere borondate onen konplitzen. Eta gerta ditekeielarik nihork, bera denean, egin dezakeiela konfrarioko guziekin egiten den bezain obra onik, eta naski lakhetago lekidikeola hekin egitea bere partikularean, halarik ere Iainkoari loria geiago heldu zaio gure anaiekin eta lagunekin egiten ditugun obra onetarik.\nOrobat erraiten dut othoitz eta debozione publiko suerte guziez, zeinetan ahal bezanbat exenplu onik erakusi behar baitugu, gure lagunari mirail saindu baten emaiteko; eta ahal bezanbat afekzione ere ekharri, Iainkoaren loriaren eta guzien intenzione onaren aitzinatzeko.


«Ez geneukan bezperan talde bat egingo genuelako ideia» – Hala Bedi\n> «Ez geneukan bezperan talde bat egingo genuelako ideia»\n«Ez geneukan bezperan talde bat egingo genuelako ideia»\nmarzo 5 Hiru kortxea EnPrensa 0\nRuben Sanchez, Jon Aranburu, Txerra Bolinaga eta Bingen Mendizabalek osatzen dute Konpost taldea. Duela bi urte inolako asmo berezirik gabe hasi ziren batzen, baina denbora pasa ahala abestiak sortzen joan dira eta estreineko diska besapean datoz gaurkoan. Joseba B.Lenoirren gidaritzapean grabatu dute haien lehenengo lana eta aurkezpen kontzertua Martxoaren 13an izango da gasteizko Jimmy Jazz aretoan.\nHiru kortxea: "Ez geneukan bezperan talde bat egingo genuelako ideia"\n← Inaki Landa (#DenokGaraGargamel): «Benetan kartel batek zikindu dezake udaltzainen izen ona, ala euren ekintzek zizkintzen dute?»\nAmaia Ocerin (Loraldia): «Nahiz eta Bilbok eskaintza kultural handia izan, euskaraz sortzen diren kultur adierazpen berritzaileek ere leku bat behar zuten» →


gaizkintza / gaizkitze\ngaizkitu (Egungo testuen corpusean 308 agerraldi), gaizki(tu), gaizkitzen 1 da/du ad alditxartu, gaixotu.\nEta gero behera joan ginen, abailetan, irristatuz eta murgilduz, eta, zorabioak hartuta, arrunt gaizkitu nintzen, mendi tontor handiren batetik behera ametsetan eroriko banintz bezala. Koro Navarro «Kontakizunak» - Edgar Allan Poe - 70. orr.\nKarlos Ohando gaizkitu egin zen amorruaren amorruz. Koro Navarro «Zalakain abenturazalea» - Pio Baroja - 76. orr.\nItsasartea gurutzatzeko bidaia laburrean, hainbesteraino gaizkitu zen Walden doktorea, non Doverra iritsi zirenean andetan atera behar izan baitzuten itsasontzitik. Koro Navarro «Zortzi kontakizun» - Isaac B. Singer - 95. orr.\nKanpinean bat-batean gaizkitu, eta hona ziztuan ekartzera deliberatu ninduan, badaezpada ere. Aingeru Epaltza «Rock'n'roll» - 76. orr.\nHauetakoren bat gaizkitzen bada, bakartegira joan eta etzan egiten da, eta inor ez da hartaz arduratzen, ez hil ondoren ez aurretik. Patziku Perurena «Trapuan pupua» - 327. orr.\nBaina hanka gaizkitu zitzaion gurditik erori ondoren. Anton Garikano «Farorantz» - Virginia Woolf - 140. orr.\nAlboko gelan, nire aitak, tumor batek zeharo gaizkitua, bere azken hilabeteak bizi zituen. Juan Garzia «Sistema periodikoa» - Primo Levi - 90. orr.\nNik aurrena baiezkoa egin diot buruaz, ongi nengoela adierazteko; baina, egia esatera, ongi gaizkitua nengoen. Patxi Zubizarreta «Jeans-ak hozkailuan» - 311. orr.\nEz duk horregatik txorabiatzen, Lubis, erretzen dituen zigarro nazkante horiek gaizkitzen ditek. Bernardo Atxaga «Soinujolearen semea» - 289. orr.\nHilabete osoan horrela jardun beharko dudala pentsatze hutsak gaizkitu egiten nau. Patxi Zubizarreta «Jeans-ak hozkailuan» - 33. orr.\nPentsatu zuen ezen ez zuela zertan gaizkitu besteren besoetan zetzan emakume zirtzil batengatik. Patxi Zubizarreta «Mirarien kalezuloa» - Nagib Mahfuz - 315. orr.\n2 okerrera egin.\nMaite duzun norbait etxean gaixorik utzi eta gaizkitu ote den bihozkada duzunean berriro hara itzultzeko behartzen zaituen premia atsekabetsu horixe sentitzen nuen. Josu Zabaleta «Fantasiazko ipuinak» - Guy de Maupassant - 325. orr.\nGerla horiek guztiek larriagotu eta gaizkitu baizik ez zituzten euskaldunen eta espainolen arteko gaizki hartzeak. Piarres Xarriton «De re publica edo politikaz» - 125. orr.\nSenditzen bainuen, txakurra eta gatua bezala ariko ginela betiko erran-merranetan, eta hain segur gauzak gaizkituz joanen zirela, gasnarik jan gabe zutitu nintzen eta logelara joan. Daniel Landart «Anaiaren azken hitza» - 127. orr.\nJabea ez bada etxetik ateratzen, adibidez, zakurraren psikismoa gaizkitu liteke. Gotzon Garate «Zakurra, zeure laguna» - 82. orr.\n· 3 du ad ipar gaizki erabili, erantzuki egin.\nEta hiru abiatur angles gorde zinituelakotz zure apezpikuak (Grente, kardinale izan beharrak) gaizkitu baitzintuen, ikusiko duzu zer ongietorria eginen dautzun. Marzel Etxehandi «Alemaniara deportatua» - Grégoire Joannateguy - 83. orr.\nFrantzian ere frantsesak gaizkitu ditut, espainolak higuintzen baitituzte soil-soilik espainolak direlakotz. Piarres Xarriton «Enkiridion» - Martin Azpilkueta - 214. orr.\neta gaizkitu (5); eta gaizkitu (5); gaizkitu egin (4); gaizkitu egin (4); gaizkitu egin zen (3); gaizkitu egin zen (3); gaizkitu egiten (4); gaizkitu egiten (4); gaizkitu eta (4); gaizkitu eta (4); gaizkitu zen (4); gaizkitu zen (4); gaizkitzen ari (8); gaizkitzen ari da (4); gaizkitzen hasi (3); hutsak gaizkitu (3); hutsak gaizkitu (3)


Udalaren egoitza elektronikoak herritar guztientzako komunikazio-bide irisgarri eta unibertsala izateko bokazioa du.\nHori dela eta, ondoren azaltzen diren neurriak eta irizpideak erabili dira, erabiltzaileek eskura jartzen dizkiegun informazioa eta zerbitzuak ahalik eta zailtasunik txikienarekin lor ditzaten.\nErabilgarritasunak edukien diseinuaren eta egituraketaren erdigunean erabiltzaileen beharrak jartzea esan nahi du. Erabiltzaileek eskura dituzten zereginak eraginkortasunez, efizientziaz, azkartasunez, erraztasunez eta gogobetetasunez egitea ahalbidetzen du.\nHelburu hori lortzeko, etxean nabigatzen duten benetako erabiltzaileei testak egin zaizkien erabiltzaileen iritziak hartu dira kontuan.\nWeb erabilerraztasunaren kontzeptua\nWebgunera ahalik eta erabiltzaile gehienei sarbidea ematean datza, haien ezaugarriak edozein direla ere (gaitasunak/mugak, hardwarea, softwarea, komunikazioak, etab.).\nHorretarako, web orria honako estandarrak kontuan hartuta landu da:\nDiseinua W3Ck ur-jauziko estilo-orriei buruz (CSS) emandako gomendioaren arabera egin da. Nabigatzaileak edo nabigazio-gailuak estilo-orriak jasaten ez baditu, webgunearen edukiak guztiz irakurtzeko modukoa izaten jarraitzen du, egiturazko markaketari esker.\nWebgune hau WAI (Web Accessibility Initiative, www.w3.org/wai) ekimenaren gidalerroei jarraituz diseinatu eta programatu da. Ekimen horrek nazioarteko estandarrak ezartzen ditu denontzat eskuragarri dauden web edukiak sortzeko. Atariaren irisgarritasuna aztertzeko, Web Irisgarritasun Testa (TAW) erabili da. Atariak 2. lehentasuna betetzen du (a bikoitzeko irisgarritasun maila).


IV Marqués de Valde-Espina\nEuskadiko eta Nafarroako Foruak\nArchivo del IV Marqués de Valde-Espina\n‘Valde-Espinatarren’ artxiboa azken gerra karlistaren prestaketa, garapena eta konklusioa ezagutzeko artxibo pribaturik garrantzitsuena da, duda barik.\nKarlos VII.a Jaunaren jenerala izan zen Juan Nepomuceno Orbe Mariaka Jaunak, IV. Valdespinako markesa(zazpi urteetako gerra karlistatik eta XIX. mendea ia bukatu arte bitartera gertatutako gatazka karlista guztietan izandakoa), osatu zuen dokumentu-bilduma hau.\n1833an, 14 urte baino ez zituela, bere lehenengo kanpainari ekin zion, bere aita José María Orbe Elio Jauna generalaren laguntzaile gisa, Karlos V.a Jaunaren garaian Gerrako Ministro izan zena eta Bergarako traizioaren ostean komandante kargua zuela erbesteratu behar izan zena.\n1848an, Alzaá general karlista (Zaldibian fusilatua) hiltzeko konspirazioan parte hartu zuen.\n1860an arrakastarik izan ez zuen Ortega Jeneralaren kolpe saiakeran esku hartu zuen. Horri esker, Koronel mailara igo zuten eta 1868an Bizkaia eta Gipuzkoako Errege Ordezkari izendatu zuten.\n1870an Veveyko batzarrera joan zen, Suitzan. Bertan alderdi karlistako jaun-andre gorenak egon ziren, Karlos VII.a Jaunak gonbidatuta.\n1871 eta 1872ko mugimenduetan parte hartu zuen, memoria bat ere idatziz.\nAzkeneko kanpaina karlistan hainbat borroketan lehiatu zen (Eraul, Lacar, eta abar) eta 1876an Frantziara erbesteratu zen berriro, Karlos Jaunarekin.\nEspainiara itzuli zenean, Nafarroa, Gaztela Zaharra eta Euskal Probintzietako Errege Ordezkari bilakatu zen. Ermuan hil zen 1891an.\nMugimendu karlistaren historiarako ezinbestekoa da 31 agiritegietan banatutako milaka dokumentuz osatutako artxibo hau. Horien artean bost agiritegik, Maldonado Aitaren korrespondentzian dute jatorria; seik, azken karlistaldiko Bizkaiko Jaurerriko Aldundi Karlistan; batek, Jaurerriaren Kontularitza Orokorrean; eta gainontzekoek IV. Markesaren korrespondentzian.\nDudarik gabe, fondo honek hainbat gertakari argituko ditu, hala nola, 1848, 1871 eta 1872ko saiakerak, edo Santa Cruz Apaiza ospetsuaren inguruko jazoerak, Valde-Espinak errenditzen eta bere bandera beltza entregatzen behartu zuena.\nHalaber, artxiboak Juan Nepomucenok 1872 eta 1876 arteko kanpainan zehar bere emaztea Casilda Gaytan Ayala Andreari (Burdeosera erbesteratutakoa) bidalitako gutunak hartzen ditu barne. Gutun pertsonal hauek karlismoaren benetako historia osatzen dute, gaur egunera arte ezezagunak ziren pertsona eta gertakizunei buruzko intimitate eta iritziekin.\nGipuzkoako Gerra Batzorde Karlista\nRafaela Ybarra Arámbarri\nArchivo de don Tirso de Olazábal y Lardizabal\nGermán Elorzaren argazki-artxiboa\nFondo Gerardo Gutiérrez de la Monja


'Dispertsioff' dispertsioaren aurkako herri ekimena antolatu dute | El Diario Vasco\nCosta Urola'Dispertsioff' dispertsioaren aurkako herri ekimena antolatu dute\n'Dispertsioff' dispertsioaren aurkako herri ekimena antolatu dute\nDV ORIO. Viernes, 17 noviembre 2017, 08:49\nHirugarren urtez, asteburu honetan dispertsioaren aurkako 'Dispertsioff' herri ekimena egingo da Orion. Presoei etxetik gertu egoteko duten eskubidea ukatzen zaien bitartean, oriotar askok kilometroak eta kilometroak egin behar izaten dituzte astebururo, euren senitarteko eta lagunei bisita egiteko. Salbuespen egoera hori salatu eta ezagutarazteko, gaur eta bihar, larunbata, adin guztientzako oriotarrentzat ekimenak prestatu dira.\nMomentu honetan, Gregorio Escudero Galiziako Curtiseko kartzelan dago preso, Oriotik 600 kilometrotara. Patxi Uranga, berriz, Valentziako Picassenten, 700 kilometrotara. «Aurten bereziki salatu nahi dugu Xua txikia pairatzen ari den egoera. Patxi Uranga eta Olatz Lasagabaster presoen alaba urtarrilean jaio zen, Oriotik 700 kilometrotara, eta preso dago bera ere. Kartzelan umea izatearen berezko zailtasunak handitu egiten ditu dispertsioak. Umea koxkortzen ari den bezala kartzelaz kanpoko mundua ezagutzeko beharra du. Ezinbestekoa da pertsonaren garapen egokia izateko haurrak lau paretetatik kanpora dagoena ezagutzea. Horretarako umea maitatuko duen familiako kide edo lagunen batek Valentziarainoko bidaia egin beharra dauka bertan bizitzeko aukerarik ez badu behintzat. Zaintza lan honek sortzen dituen arrisku, gastu zein arazo guztiak ere ekidin daitezke. Horregatik eskatzen dugu preso daudenek berezkoak dituzten giza eskubideak bermatuak izan daitezela eta askea den haur jaio berria dagozkion eskubideen jabe izan dadila bizitzaren lehenengo momentutik», diote antolatzaileek.\nHau guztia ikustarazteko, gaur bertan zabalduko da prestatutako egitaraua, hain zuzen 19:00etan Galtzarrin, 'Motxilaren umea' dokumentala proiektatuz. Gaur egun, 113 dira gurasoren bat preso duten haur eta gaztetxoak eta horien errealitatea ezagutarazteko balioko du emanaldiak eta ondorengo mahainguruak. Bihar, berriz, Xua txikiarentzat, bizitzen ari den egoera larria samurtzeko asmotan, irri, kantu, dantza eta marrazkiak egingo dituzte Porrotx pailazo ezagunak lagunduta, goizeko 11:00etan herriko plazan. Ondoren, sagardoa eta pintxoak bertaratzen diren guztientzat. Eguerdian, haur eta helduentzat herri bazkaria egingo da gaztetxean eta 18:30ean, Apalatxerenkontzertua Kolon Txiki tabernan. Gauean, lau talderen kontzertua izango da gaztetxean: Giranice, Sofa, Itziarren Semeak eta Bar Remigio. Eta gaualdia amaitzeko, DJ Peitxer eta DJ Goio.


Barack Obamaren biografia | AEBetako hauteskundeak | EITB AEBetako hauteskundeetan\nHaren arerioa ez da Mitt Romney izango, desengainua baizik. 2008an, hautagai erromantikoena izan zen, aldaketa gogoa, lider mesianikoa, Martin Luther Kingen ametsa. 2012an, gizakia baino ez da, krisi ekonomikoak irentsitako enegarren buruzagia izatea galarazi nahi duena.\nAEBetako ekonomia hazi egin da berriz, eta eurogunea ez bezala, herrialdea ez da bigarrenez sartu atzeraldian, baina boto-emaileak etorkizunarekin kezkatuta daude, eta zalantzan jarri dute Obama ekonomia suspertzeko gai izango ote den, The Wall Street Journal egunkariko adituen ustez.\nLehen harria dagoeneko jarri du: maiatzean, homosexualen arteko ezkontzen alde agertu den lehen presidente estatubatuarra izan zen. Hori bai 2008ko Obama.\nHerrialdean aldaketa ekarri nahi zuen, baina Historiak Osama Bin Laden Al Kaidako buru zena akabatzeagatik gogoratuko du.\nObamak amaiera eman zion Irakeko gerrari, eta osasun sistema goitik behera aldatzeko anbizio handiko erreforma onartu zuen. Hain zuzen ere, erreforma hori haren ondare nagusia izateko jaio zen, baina talka egin zuen iritzi publikoaren eta auzitegien aurka.\nAEBak osasun sistema publiko unibertsalik gabeko herrialde industrializatu bakarra dira, eta Obamak zerbitzua estatubatuar guztientzat zabaldu nahi izan zuen. Gidoia, baina, ez da beti betetzen: europarrentzat ulertezina bada ere, estatubatuar gehienak erreformaren aurka agertu ziren, eta orain legea herrialde horretako Auzitegi Gorenaren esku dago.\nLegegintzaldia bukatuta, hainbat promes betegabe utzi ditu. Adibidez, ez du itxi Guantanomoko espetxea, eta ez du hobetu hispanoen bizimodua.\nBarack Obama 1961. urtean jaio zen, Hawaiin. Ama Stanley Ann Dunham izeneko Kansaseko antropologoa zen, eta aita, Kenyako ekonomialari bat, Barack Obama senior. Biak hilda daude.\nObamak bi urte zeuzkanean, gurasoak banandu egin ziren. Geroztik, behin bakarrik ikusi zuen aita, hark AEBetara egindako bisita batean.\nAma bigarrenez ezkondu zen, Indonesiako gizon batekin, eta Obama gazteak hainbat urte eman zituen herrialde horretan. Hawaiira itzuli zenetan, aitona-amonekin bizi izan zen.\nMitt Romney Twiterren


Psikogerontologiaren III. Jardunaildiak: Pertsonan oinarritutako neuropsikologia | Instituto Matia\nHasieraForoetan parte hartzeaPsikogerontologiaren III. Jardunaildiak: Pertsonan oinarritutako neuropsikologia\nEgungo eta etorkizuneko gizarte-konfigurazioaren eskaerek, biztanleriaren zahartzearekin eta horrekin lotutako asistentzia- eta sozioosasun-beharrekin, kalitate goreneko arreta psikologikoko ereduak eskatzen dituzte. Neuropsikologia eta psikogerontologia psikologiaren azpidiziplinak dira, eta bat datoz adinekoen eta haien zaintzaileen (profesionalak eta familiakoak) ongizate psikologikoa lortzean. Eguneroko jardunean, beharrezkoa da bien arteko lotura-bideak eta sinergiak aurkitzea helburu hori lortzeko, eta gaitasun jakin batzuen alde lehiatzeko arriskua minimizatzea, eredu baztertzaileak eta ez-inklusiboak erabiliz, horrek azkenean adinekoei eta haien zaintzaileei ekarriko liekeen kalte guztiekin. Horregatik, arreta psikogerontologiko integralak ezin du bere esku-hartzeetatik kanpo utzi neuropsikologia, eta pertsona ardatz duten arreta-ereduetan txertatu behar du.\nPsikogerontologiaren eta neuropsikologiaren arteko lotura-bideak eta sinergiak bilatzea, eta bi diziplinetako profesionalei beharrezko prestakuntza-irizpideak ezartzea.\nGerontologiaren arloan lan egiten duten adituak eta profesionalak biltzea, neuropsikologiako aurrerapenei buruz hausnartzeko eta horiek adinekoen arreta psikologikoan lan egiten duten pertsonak ardatz dituzten arreta-ereduetan integratzeko espazio bat sortzeko.\nPertsonan oinarritutako arreta-ereduak ebaluazio eta esku-hartze neuropsikologikora hurbiltzea.


EAJ eta antzerkiak | Borroka Garaia da!\nEAJ eta antzerkiak\nPosted by kolaborazioak 05/05/2017\nBorroka garaia da! webgunerako kolaborazioa, egilea: Martzel Navarro Ugarteburu\nEAJk PPren aurrekontuak babestu ditu. Euskal herritar guztion etxea den “Euskal Ekonomia”rentzako saskiratze bat bezala saldu du horrela. Dena normal. Dena gaizki, beraz.\nEzker abertzalea harritu egin da. Aztoratu. Inork eskatu ez dituen azalpenak ematen ditu, gertaera honen aurrean. Bere burua agerian utzi omen du EAJk aurrekontu hauek onartzerakoan. Herria saldu duen alderdia omen da.\nEzker abertzalearen “barne-disidentzia” (hala deitu daitekeen ezer bada) kezkaturik sumatzen da EHBilduren harriduraren aurrean. “Zer espero dugu ba haiengandik? Euskal burgesiarekin ezin dugu kontatu askapen prozesurako.”\nEta, askatu behar den hori, “herria”, langileria, behekoak… non daude? Non dago herria? Ez du astirik halakoak baloratzen hasteko; eguneroko bizitzaren zirkulu amaiezinetik pauso bat atzera egin eta ezeren inguruan ezer esateko. Hasperen bat izango da ahotik irteten zaion lehen gauza. Aurreko hiru sektore “politikoek” eragindako hasperena. Bigarren hitza “beti berdin” edo gisako zerbait izango da, aurreko hiru aktoreei bideratua.\nLehenengo hiru aktoreetako bakoitzak papel oso desberdina jokatzen du (edo hala dirudi), eszenatoki berdinean. Bere burua askatu nahi duen eta horretarako prest dagoen publikoa dute aurrean, ustez. Eta bakoitzak, bere helburu estrategiko desberdinak bete nahi ditu, bakoitzak marraztutako irudimenezko munduan. Mundu hori, mapa hori, haietako bakoitzak publikoaren aurrean ezartzen duena da, bertan marrazten den labirintotik irtetzeko bidea azaltzen dietelarik. Eta konbentzimendu osoz dihardute hirurek, elkarren objekzioei gogor erantzun eta publikoa engaiatu nahirik. Horrela, haien papela sinetsi dute benetan. Egia sakratuena horixe da orain. Aktoreak, haiek marraztutako munduetan kateaturik geratu dira horrela. Eta bertan geratu dira, kakari bueltak ematen, eroen pare.\nAntzerkia duela asko bukatu da. Lehen mukuru zegoen aretoan aktoreak baizik ez dira geratzen, haien mapekin, izerditan blai, aktore roletik irten ezinik. Publikoa aspaldi joan da etxera.\nHala ere, herritar batzuk geratu dira, aretoaren pareko kalean, izkiña egiten duen taberna zaharrean, antzezlanaren gaineko inpresioak partekatu eta munduaren benetako mapa osatzeko ilusioan eta ketan murgiltzeko. Zerbeza bukatu eta etxera joan dira baina, bihar goiz altxa behar baitute lanera joateko, egunero lez. Ez dira ohartu haiek ere aktore direla, aspaldi idatzi zen gidoi batean. Haien papela bihurtu da mapa bakarra orain. Eta bertan marraztu zen labirintoak ez du irtenbiderik.\nPosted in: Euskal Herria,kolaborazioakTagged: aurrekontuak, pp-pnvPermalinkUtzi iruzkina\n← El cupo. Antes integrista religioso que vendido autonomista\nVeinticinco años de huelga →


Posts Viendo los archivos del año: "2014"\nAgentziak 002115 gauza (Promenades en Pays Basque) atera du bere “gauzen zerrendatik” EL CONTRATO erakusketarako. Biarritzeko Les Ballets Basques Oldarra taldeak eta Europa Est-ek Promenades en Pays Basque diskoaren inguruan izan zuten legezko eztabaida du aztergai. Diskoan, Europa Est-ek baimenik gabe sartu zituen Les Ballets Basques Oldarra taldearen dantzarako musika-piezen interpretazioen grabazioak…(Gehiago irakurri)\nBulegoa zenbaki barik ekimeneko ateak 2010eko azaroan ireki genituenetik, argazkietan eta audioan jaso ditugu jendaurrean egin ditugun jarduerak. Azken lau urte hauetan sortu den soinu-artxiboa ez da gertatu denaren erregistro huts bat. Bulegoaren funtsezko osagaia da, bulegoaren helburuetako bat beti izan baita ezagutza ekoizteko bide ematea gure programan jasotako jendaurreko jardueren denborazko esparrutik harantz…(Gehiago irakurri)\n“1 poor and one 0”. BADco\nAlboko pantailan, zinemaren historian filmatutako lehen eszena proiektatuta: Langileak Lyongo Lumière lantokitik ateratzen (Louis Lumière, 1895). Langileak fabrikatik atera, eta ikusleak antzokira sartzen dira. Interpretatzaileek hainbat modu garatzen dituzte subjektu langilea ikusleen aurrean desegiteko, eta, bitartean, langilea eraldatzeko prozesu batera doa herrestan pixkanaka: zinemaren herri-baliabidetik antzerki politiko populistara. Antzerkia abian dauden irudietan…(Gehiago irakurri)\nJoseph Beuysen Nola azaldu margolanak hildako erbi bati performance historikoak (1965), azpi-izenburuan parafraseatutakoak, modu kontzeptualean egituratzen du pieza. Dantza garaikidearen definizioaren azpian dauden funtsezko ideia batzuei buruzko gogoeta koreografiko gisa agertzen da. Alabaina, era berean, aukera ematen digu geure buruari galdetzeko nola ikusiko litzatekeen dantza hori, ez ikusle edo interpretatzailearen ikuspegitik, lekuko diren objektuen…(Gehiago irakurri)\n2014ko udan, gonbidapena egin genion Lorea Alfarori lan bat egin zezan Hormaren kontrako ekoizpenen esparruan. Artistak, gonbitari erantzuna emanez, esku-hartze bat egin du Bulegoa z/b lokaleko paretaren gainean. Lanaren lehen zatia da PARETARA izenekoa. Me salva tu piel azpi-izenburuaz, Bilboko Carreras Múgica galerian du erakusgai bigarren zatia, PARETARA BI (www.carrerasmugica…(Gehiago irakurri)\n“Iraultzak ez du soilik izan behar langileek kapitala desjabetzea, ekoizteko baliabideak bahitzea, edo hori langileen izenean egitea. Iraultzak zuzenean suntsitu behar du erreprodukzioko harremana, langileak langile diren aldetik hori baitira eta hori bilakatzen baitira bertan –eta kapitala balioa balioztatzen den aldetik–. Iraultza komunista izango da edo ez da ezer izango. Horrela sortutako iraultzari ‘komunizazio’ esaten…(Gehiago irakurri)\nHannah Wilkek minbiziaren aurkako tratamendua izan bitartean egindako erretratuek, Mona Hatoumen Gorputz arrotza bideoinstalazioko “erretratu formagabeek”, edo Marilène Oliver-en Familiako erretratuak, lan bakan batzuk aipatzeagatik, gorputzaren gaineko mediku-begiradari egin zioten arreta, gorpuztasunaren eta genero-politika, sexualitate, espiritualtasun eta arrazionaltasunaren arteko loturaz eztabaidatzeko. Itxuraz, obra horietako askok iradokitzen zuten, azken batean, ez dugula…(Gehiago irakurri)\n“Orain dela bost urtetik hona, irudia eta bisualitatea nozioek interesa pizten didate, gorputzari eta bere gaitasun performatiboari dagozkielako. Nozio horiek aukera ematen didate gorputzari eta egoera eszenikoari buruz behingoan hausnartzeko. Orain arte, Lola Rubiorekin batera egin dut ikerketa- eta sormen-lana. Feldenkrais metodoko prestakuntza jasotako artista horrekin The Present (2011) pieza egin nuen, eta Tr…(Gehiago irakurri)


Gobernu Onaren Dekalogoa\nDokumentoak - 2014/03/29\nDenok dakigu gizartearen zati handi batek mesfidati begiratzen diola politikari. Arazo hori hor dago eta konponbidea eman behar zaio. Baina baikorrak izan behar dugu. Izan ere, frogatuta dago euskal administrazioen irudia, identifikazioa eta balorazioa estatuarenak baino dezentez hobeak direla. Zergatik hori? Kudeaketa eredu propio garatzen, eta herriaren gehiengo sentsibilitatearekin konektatzen jakin izan dugulako. Berezko kudeaketa eredu horren zutabeak gardentasuna, gertutasuna eta eraginkortasuna dira. Hau da, Euskadik badaki zer den Gobernu Ona. Badaki, Gobernu Onaren printzipioetan oinarritutako berezko ereduaren alde egin duelako eta nortasun zeinu bihurtu duelako.\nBide horretan, gure alderdia erreferentea izan da, administrazioetan izan duen arduragatik. Gizartean ondo errotutako alderdia delako, konfiantza sortzen jakin izan duelako. Eta orain, gure lurraldean, Gipuzkoan, jauzi kualitatiboa eman nahi dugu Gobernu Onaren arloan. Herritarrengan sinesten dugulako, errespetatu egiten ditugulako, eta herritarrak bere administrazioaz harro sentitzea eta beren burua identifikatuta ikustea lortu nahi dugulako. Horretarako, hamar konpromiso onartu ditugu, gaur aurkeztuko ditugunak. Gainera, konpromiso horiek gauzatzeko egitasmo eta neurri zehatzak dituen dokumentu zabala lantzen ari gara, adituen eta herritarren ekarpenarekin.\nArgi dugu herri bat denon artean eraiki behar dela, eta denoi eragiten diguten arazoei behar bezala aurre egiteko, elkarlana eta parte-hartzea behar beharrezkoak direla. Herri batek eta bere erakundeek eskutik joan behar dute. Gipuzkoarrok badakigu zer den bidea elkarrekin egitea. Gaur egun osasun eta hezkuntza sistema eredugarriak, edota industria ehun lehiakorra baldin badauzkagu, bi arrazoi nagusigatik da: izan ditugulako herritar eta eragile aktiboak, eta izan ditugulako potentzial sozial hori bideratzen, errazten eta bultzatzen jakin izan duten administrazio propioak.\nHarro esan dezakegu parte-hartzearen kultura zeharo errotuta egon dela gure herrian, oinarritik hasita. Denok parte hartzen dugu gure inguruan, elkarteetan, kultura, kirol, solidaritate edo aisialdi taldeetan. Autonomia pertsonalari garrantzi handia ematen diogu, baina baita autonomia horrek duen dimentsio kolektiboari eta konpromisoari: auzolana eta herrigintza. Ez gara izan gure arazoen konponbidea besteen esku utzi duen gizartea. Jakin izan dugu geure ongizatea, euskara eta gure kultura defenditzen, jakin izan dugu egoera zailetatik irteten. Eta administrazioak guzti horren sostengu, pizgarri eta bideratzaile izan dira.\nGurea bezain gizarte parte-hartzaile eta langile batek, administrazio parte-hartzaile, ireki eta profesionalak exijitzen ditu. Politikatik, lortu behar dugu herritarrak protagonista izatea politika publikoen diseinuan, garapenean eta ebaluazioan, eta mehatxu bihurtzen ari den indibidualismoari aurre egitea. Orain arte baino gehiago. Horregatik, Gipuzkoako EAJ-PNVk Gobernu Onaren aldeko apustua egin nahi du, inoiz baino beharrezkoagoa delako, ikusita legealdi honetan Gipuzkoan, Foru Aldundiak eta Udal gehienak egiten ari den bidea.\nBildu herritarrei bizkarra ematen ari da gobernatzen. Bere irizpide ideologikoa inposatzea izan du helburu bakar. Bere aldekoentzat gobernatzea, aniztasuna alde batera utzita. Argi utzi dute administrazioak 'borroka instituzionalerako' tresna besterik ez direla. Bere kudeaketan inprobisazioa, inposaketa eta iluntasuna izan dira nagusi. Ez Gobernu Programarik, ez Kudeaketa Planik eta ez ezer. Diputatu nagusiak argi asko esan zuen krisiaren aurkako planek ez dutela ezertarako balio. Herri kontsultak oztopatu dituzte, komeni izan zaienean izan ezik -Igeldo-. Eta informazioa eskuratzen oraindik arazoak ditugu Gipuzkoako Batzar Nagusietan.\nAdibide batzuk baino ez dira, baina gure alderdiak uste du kudeaketa modu hori denon kalterako dela eta zuzenean talka egiten duela Gobernu Onaren arau oinarrizkoenekin. PNVren eredua guztiz kontrakoa da eta hori da Gipuzkoa 2015 egitasmo honetan jaso nahi izan duguna. Herri bat ez da egiten borroka eta enfrentamendua bultzatuz, baizik eta zubiak eraikiz eta ahaleginak batuz. Dauzkagun arazoak konpontzeko, eta ilusioa pizteko, giltzarriak honakoak dira gure ustez, administrazioei dagokionez:\nGardentasuna: Gardentasuna ez da dohain bat, baizik eta inperatibo bat. Horretarako ezinbestekoa da komunikazioa modu egokian kudeatzea.\nKudeaketa zorrotza: Plangintza, helburu eta konpromiso zehatzekin, eta ebaluaziorako tresna eraginkorrekin gobernatzea, eta ez unean-unekoaren eta inprobisazioaren arabera.\nElkarlana: Erakunde desberdinen artean, erakunde barruan, sektore pribatuarekin, eta gizarte-eragileekin. Ardura partekatua bultzatu behar dugu.\nJarrera eraikitzailea: Gure eredua ez da besteen aurka egitea eta besteen proiektuak geldiaraztea. Gurea, denon artean egitea da. Esan ez, egin.\nBenetako partaidetza bultzatu, herritarrak kudeaketa publikoan konprometituz eta ardura partekatua sustatuz. Aniztasuna aberastasuna da.\nAdministrazio arina: Desburokratizazioa sustatu. Ezin dugu ahaztu, jeikitzen garen unetik lo hartu arte, ia etengabeko harremanetan gaudela administrazioarekin.\nJokabide etikoa bermatu kudeaketa publikoan.\nAsmo oneko deklarazio bat baino askoz haratago doa hau. Herritarrei konfiantza eskatu nahi badiegu, konfiantza, segurtasuna, seriotasuna eta sendotasuna eskaintzeko gai izan behar dugu. Herri baketsua, modernoa, demokratikoki aurreratua, aurrerakoia eta burujabea nahi baldin badugu, euskal administrazio guztiek aurrerapausoak eman beharko dituzte, Gobernu Onaren norabidean. Gipuzkoako EAJ-PNVtik ilusio handiz heltzen diogu erronka horri, gure ADNaren eta ibilbidearen barruan daramagulako. Hondar ale baliotsua izango delakoan aurkezten dugu, gaur aurkezten duguna. Gu #PREST gaude.


IKASKETA FEMINISTAK ETA GENEROKOAK MASTERREAN PARTE-HARTZEA | Sorkin\nEuskal Herriko Mugarik Gabeko Ingeniaritza elkartearekin elkarlanean hainbat ekintza egin ditugu orain arte, besteak beste, elkarrekin teknologiaren inguruko ikuspegi kritikoa partekatzen dugulako. Hori dela eta, EHUko Ikasketa Feministak eta Generokoak Masterrean saio bat antolatzeko laguntza eskatu zigutenean, baietz esan genien, inolako zalantzarik gabe.\nHala, Leioako Campuseko Gizarte eta Komunikazio Zientzien Fakultatean izan ginen, "Sistema zientifiko-teknologikoa auzitan jarri" tailerra ematen azaroaren 18an. Saioaren lehen zatia eman genuen zientzia hegemoniko kontzeptuari buruz hausnartzen eta taldeka aztertu genuen nola zeharkatzen gaituen eta gure bizitzako alor anitzetan presente dagoen. Horren bitartez hainbat kontu eta adibide azaleratu ziren, emakumeen gorputzentzat guztiz inbaditzailea den obulutegi-ekografiak egiteko aparailua, kasurako.\nSaioaren bigarren zatian, aldiz, zientzia hegemonikoaren eraikuntza auzitan jartzeko proposamen feministak izan genituen hizpide. Zientziaren hainbat aurrerakuntza eta horien oinarrian dauden jakintzei buruz mintzatu ginen, besteak beste: artilearen erabilera isolatzaile termiko bezala, buztingintza, eguzki-berokuntza edota konputazio afektiboa.\nPlazer hutsa izan zen saioan parte hartzea, ziztuan pasatu zitzaizkigun bi orduak eta gehiagorako gogoz gelditu ginen. Mila esker bertan izan zineten guztioi.


Bruselak ere harremanak ondu nahi ditu Kubarekin, baina motel doa - Mundua - Berria\nKuba-AEB. Harremanak normaltzen hasteko akordioa\nBruselak ere harremanak ondu nahi ditu Kubarekin, baina motel doa\n«Beste harresi bat ere hasi da erortzen». Federica Mogherini Europako Batasuneko diplomaziaburuak Berlingo Harresiaren eraistearen 25. urteurrenarekin lotu du Kubaren eta AEBen arteko akordioa, eta «mugarri historikotzat» jo du «elkarrizketa borrokari gailendu izana».\nEuropako Batasuna bera, aurtengo apiriletik ari da Kubarekin lankidetzarako bide orri bat negoziatzen. Bruselak 1996an onartutako jarrera bateratuak Kubarekin harreman normalak izatea eragotzi du, eta, 2008an Bruselak Habanari zigor diplomatikoak kendu arren, urrats handirik ez dute egin orain arte.\nKubaren eta AEBen arteko akordioa Bruselak berak harremanak normaltzeko «lagungarri» izango dela adierazi dute EBren eledun Catherine Rayk eta Europako Parlamentuko presidente Martin Schulzek.\nEBko estatuen erdiek alde biko akordioak badituzte Kubarekin, baina Bruselak ez. Bi bilera txanda egin dituzte, baina aurrerapen agerikorik ez dute lortu. Hirugarren harremana urtarrilaren 8 eta 9an izatekoa zuten, baina Kubak atzeratu egin zuen abenduaren 9an. Bruselak jarrera bateratua baztertzea nahi du Habanak.


Bilbo Zerbitzuak hilobien eta panteonen 836 titularri gogorarazi die haien baimenen bukaera. Deia, Noticias de Bizkaia\nBERRIZTAPENARI BURUZKO INFORMAZIOA EMAN DIE\nBilbo Zerbitzuak hilobien eta panteonen 836 titularri gogorarazi die haien baimenen bukaera\ndeia.eus - 2018(e)ko maiatzaren 1a, asteartea - 08:06etan eguneratua\nBilbo zerbitzuakek euren emakidaren gogorazi die panteoien eta hilobien 836 titularri (BILBAO.EUS)\nBilboko Udaleko Osasun eta Kontsumo Saila, bere esku dagoen Bilbao Zerbitzuak sozietate publikoaren bitartez, informazio kanpaina ari da egiten hilabete hauetan, euren emakidaren amaiera gogorarazteko Bilboko hilerriko 836 ehorzketa unitateren, panteoien eta hilobien, titularrei edo kotitularrei.\nBILBO. Izan ere, kanpaina bat dator 836 pertsona horiei eragiten dien 176 administrazio izapideen epemugarekin, eta Bilbao Zerbitzuak berriztapenerako alternatibei eta aukerei buruzko informazioa ari zaie ematen.\nUrteko lehenengo hiru hilabeteetan, Bilbao Zerbitzuak horren berri ari da ematen pertsona horiei guztiei, eta gaiari buruzko erabakia hartzeko eskatu die. Horretarako, emakida berriztatzeko dauden alternatiben berri eman die. Dauden aukeren artean, lehenengoa berriztatzeko aukera da, hala gura badute. Horrez gain, kostuari eta epeei buruzko informazioa eta berriztapena egiteko inprimakia ere ematen zaie.\nAipatutako pertsona horiek ez badute emakida berriztatu nahi, eskubidea iraungi egingo da, eta pertsona horiek unitatea libre utzi beharko dute, dauden gorpuzkinak ateratzeko kostuak ordainduz eta horiek hilobiratuz, errez edo lekuz aldatuz. Hiru hilabeteko epea igaro ondoren euren borondatea jakinarazten ez badute, horren gaineko edozein eskubideri uko egiten diotela ulertuko da, eta Bilbao Zerbitzuakek ofizioz ekingo dio gorpuzkiak ateratzeari eta berehala erretzeari, gune komun batera eramanez, zerbitzu horien kostuaren kargua pertsona arduradunei bideratuz.\nERABILTZAILEK OSO ONDO NOTA JARRI DIETE UDAL HILERRIEK URTEAN ZEHAR ESKAINI DITUZTEN ZERBITZUEI\nBilboko Udaleko Osasun eta Kontsumo Sailak, bere esku dagoen Bilbao Zerbitzuak sozietate publikoaren bitartez, Hiriko hilerrietako erabiltzaileen artean egindako gogobetetze inkestaren emaitzen berri eman du. Erabiltzailek oso ondo nota jarri diete udal hilerriek urtean zehar eskaini dituzten zerbitzuei. Barrutiak irekitzeko eta ixteko ordutegia, puntualtasuna, begirunea eta langileek ehorzketetan edo errausketetan erakusten duten adeitasuna dira zerbitzuaren prestazioak hobetzen jarraitzeko xedez hildakoen senideei eta gertukoei eta emakiden titularrei egin ohi zaien eta hamarkada bateko ibilbidea duen inkesta honetan puntuazio altuenak lortu dituzten alderdiak.\nBalorazio altuenak, 7,5etik gorakoak, langileek ehorzketetan edo errausketetan erakusten dituzten begirunearekin, adeitasunarekin eta arretarekin daude erlazionatuta.Lorategi guneei, ehorzketa unitateen inguruneei, ur iturrien zerbitzuei, nitxoetara heltzeko eskailerei, komun publikoei eta garbiketa maila orokorrari buruzko ataletan batez-besteko zifrei eusten zaie (7 puntutik gora), eta azpimarragarria da egoera orokorrak sortzen duen irudia. Hori guztia, Bilbao Zerbitzuakeko langileek instalazioak mantentzeko eta hobetzeko egunero egiten duten lanari esker.\nHobetu beharreko alderdien artean, erabiltzaileek bideak aipatzen dituzte. Orokorrean balorazioa positiboa den arren, irisgarritasuna eta zerbitzuaren kostuaren arrazoigarritasuna hobetzeko interesa erakutsi dute. Gogorarazi behar da urtero eramaten direla aurrera gai horiekin erlazionatutako jarduketak.\nIzan ere, 2007an egiten hasi zirenetik inkestetan jasotako iritziei esker, hobekuntzak egin ahal izan dira zerbitzuan, mantentze-lanetan eta erabiltzaileei eskaintzen zaien arretan. Horrela, azpimarragarria da batez besteko oso ondo notak egonkor jarraitu duela urteetan zehar. Horrela, Yolanda Díez Bilboko Udaleko Osasun eta Kontsumo Zinegotziak adierazi duenez, emaitzek “bide onetik goazela erakusten dute, mailari eusteko lanean jarraitzera bultzatzen gaituzte, eta gure langileak direla gure balio nagusietakoa, eta hori harro sentitzeko modukoa da eta, ondorioz, nire eskerrona eta zoriona helarazi gura diet”.


Izan ere, Nancy etengabe aritua zen pentsatzen Selmes gazteari zaldia emateaz Leonorak komentario hori egin zuenetik. Pentsatzen eta pentsatzen, bere izebaren ohe ondoan egun sail bat isilik eman behar izan baitzuen (Leonora izebatzat eduki zuen beti) eta otordu mordoxka bat egin Edwardekin hitzik esan gabe. Eta gero hark, tarteka, bere begi odol-puztu eta ezpain zimur astunekin irribarre egiten zion. Eta pixkana jakin zuen Edwardek ez zuela Leonora maite eta Leonorak gorroto ziola Edwardi. Ideia hori sortu eta sendotzea zenbait gertaeraren ondorioa izan zen.\nEgun haietan egunkariak irakurtzen uzten zioten... edo, hobeki esanda, Leonora beti ohean egoten zenez eta Edward, bakarrik gosaldu ondoren, goiz ateratzen zenez bere lurrak ikustera, egunkariekin bakarrik uzten zuten. Egun batean oso ongi ezagutzen zuen emakume baten argazkia ikusi zuen egunkarietan. Haren azpian honako hitz hauek irakurri zituen: «Brand andre prestuak dibortzioa eskatu du. Ikus 8. orrian dibortzio auzi nabarmen honi buruzkoak». Nancyk ia ez zekien dibortzio auzi bat zer zen ere. Oso ongi hezia zen, eta katolikoak ez dira dibortziatzen. Ez dakit Leonorak nola lortu zuen zehazki. Seguruenik Nancyri buruan sartuko zion emakume zintzoek ez dutela horrelakorik irakurtzen, eta hori aski izango zen Nancyk orri horiek irakurri gabe pasatzeko.\nDena dela, Brand senar-emazteen dibortzio auziaren berria... Leonorari kontatu nahi ziolako irakurri zuen batik bat. Pentsatu zuen Leonorak, buruko mina pasatutakoan, jakin nahiko zuela zer gertatzen ari zitzaion Brand andreari; Christchurchen zuen bizilekua, eta oso maite zuten biek. Auziak hiru egun iraun zuen, eta Nancyk lehenbizi ikusi zuen berria hirugarren egunekoa zen. Edwardek, ordea, bere estilo metodikoari jarraituz, aste osoko egunkariak gordetzen zituen arma-gelako apal batean, eta Nancyk, gosaldu zuenean, gela lasai hartara jo, eta berak irakurraldi on bat deituko zukeena eman zien. Afera bitxia iruditu zitzaion. Ezin zuen ulertu zergatik abokatu bat hain estu ibil zitekeen Brand jaunak egun jakin batean egindako joan-etorri guztiak jakin beharrez; ezin zuen ulertu Christchurcheko Old Hall-eko logelen plano bat zergatik aurkeztu zuten auzitegian. Ez zuen ikusten zergatik jakin nahi zuten jantzi-gelako atea beste egun batean itxita zegoen ala ez. Barregarria egiten zitzaion; erabat zentzugabea iruditzen zitzaion jende heldua horrelako kontuez arduratzea. Hala ere, oraindik harrigarriagoa iruditzen zitzaion beste abokatu batek Brand jaunari Lupton andereñoarenganako sentipenei buruz hain modu estutzaile eta lotsagabean galderak egitea. Nancyk oso ongi ezagutzen zuen Lupton andereño Ringwoodekoa: neska eder bat, bi espoloi zuriekiko zaldi zuri baten gainean ibiltzen zena. Brand jaunak Lupton andereñoa ez zuela maite eginez tinko jarraitzen zuen. Noski, nola maiteko zuen, bada, Lupton andereñoa? Gizon ezkondua zen. Nola pentsatuko zenuen osaba Edwardek maite zuela... Leonora ez eta beste norbait? Jendea ezkonduta zegoenean maitatze kontuak hor bukatzen ziren. Bazen, dudarik gabe, gaizki portatzen zen jendea —baina jende pobrea zen— edo ez berak ezagutzen zuena bezalako jendea.\nHorrela agertzen zitzaizkion kontu hauek Nancyri buruan.\nBaina geroago, auzian zehar konturatu zen Brand jaunak batekin edo besterekin «intimitate erruduna» izana onartu behar izan zuela. Nancyk imajinatu zuen bere emaztearen sekretuak norbaiti kontatzen ibilia izango zela. Hori ez zen oso egintza prestua: Brand jaunari zion estimazioa gutxitzen zuen. Baina Brand andreak hutsegite hori barkatua zuenez, pentsatu zuen ez zirela oso sekretu larriak izango Brand jaunak kontatutakoak. Eta gero, bat-batean, onartu behar izan zuen Brand jauna —Nauheimera abiatu baino hilabete bat edo bi lehenago bere haurrekin «itsumandoka» jolasten eta bere emaztea harrapatu zuenean hari musu ematen ikusi zuen Brand jaun goxo hura— Brand jauna eta Brand andrea ezin okerrago zebiltzala beren harremanetan. Sinestezina zen.\nHala ere hantxe zegoen: moldiztegiko letretan. Brand jaunak edan egiten zuen; Brand jaunak Brand andrea jo eta lurrera bota zuen mozkortuta zegoela. Egunkariko zutabe sail luze baten ondoren, bizpahiru hitz gogorrez Brand jauna errudun deklaratzen zuten bere emaztearekin krudela izateaz eta Lupton andereñoarekin adulterioa egiteaz... baina zergatik, pentsatzen zuen, egin horrelakorik? Seguru aski izokina debeku aldian harrapatzea bezalako zerbait zen... egin behar ez zen zerbait. Norbaiti musu eman, edo besoen artean hartu edo horrelako zerbaitekin zerikusia zuela uste zuen...\nEta hala ere Nancyrengan irakurketa hark izan zuen eragin guztia misteriotsua, izugarria eta gaiztoa izan zen. Goragalea sentitu zuen... irakurri ahala handitu zitzaion goragalea. Bihotza bortizki ari zitzaion taupadaka; negarrez hasi zen. Jainkoari galdetu zion nola utz zezakeen horrelako gauzarik gerta zedin. Eta argiago ikusi zuen Edwardek ez zuela Leonora maite eta Leonorak Edwardi gorroto ziola. Agian, orduan, Edwardek beste norbait maite zuen. Hori pentsaezina zen.\nLeonoraz beste norbait maita bazezakeen, esan zion bere bihotz basa eta misteriotsuak bat-batean saihetsetik, zergatik ez zitekeen bera izan? Ez... Edwardek ez zuen bera maite. Hori bere amak bidalitako gutuna jaso baino hilabete lehenago edo gertatu zen.\nOndoeza pasatu arte gauza bere horretan egoten utzi zuen; egun bat edo bi behar izan zituen. Orduan, Leonoraren buruko minak joanak zirela konturaturik, bat-batean esan zion Leonorari Brand andrea bere senarragandik dibortziatu zela. Ea horrek guztiak zehazki zer esan nahi zuen galdetu zion.\nLeonora bere dibanean etzanda zegoen egongelan; hain ahul sentitzen zen, non ia ez baitzen hitz egiteko ere gauza. Hauxe besterik ez zuen erantzun:\n«Brand jauna berriro ezkon daitekeela.»\nNancyk esan zuen:\n«Baina... baina...» eta gero: «Lupton andereñoarekin ezkontzeko aukera izango du.» Leonorak baiezkoa adierazteko eskua juxtu-juxtu mugitu zuen. Begiak itxita zeuzkan.\n«Orduan...» hasi zen Nancy. Haren begi urdinak izuak hartuak ziren: bekainak atezuan zituen haien gainean; ahoaren inguruan saminaren arrastoak nabari-nabari zituen. Haren begietan egongela ezagun handi hark itxura aldatua zeukan. Muturretan letoizko loreak zeuzkaten su-burdinek irrealak ziruditen; erretzen ari ziren enborrak horixe besterik ez ziren: enborrak, eta ez bizimodu suntsiezin baten sinbolo lasaigarriak. Garrak tximinia altuaren aurrean dardaratzen ziren; sanbernardoak intziri egin zuen esnatu gabe. Kanpoan neguko euria etengabe ari zuen. Eta bat-batean pentsatu zuen Edward beste norbaitekin ezkon zitekeela, eta ia garrasi egin zuen.\nLeonorak, alboka etzanda baitzegoen, aurpegia sutegi handiaren ia aurrez aurre zegoen dibanaren burko beltz eta urre-kolorearen gainean zuela, begiak ireki zituen.\n«Uste nuen...» esan zuen Nancyk, «ez dut sekula pentsatu... Ezkontzak ez al dira sakramentuak? Ezkontzak ez al dira hautsezinak? Nik uste nuen bat ezkonduta zegoela... eta...» Negarrez ari zen. «Nik uste nuen bat ezkonduta edo ezkongai zegoela, bizirik edo hilik dagoen bezala.»\n«Hori,» esan zuen Leonorak, «elizaren legea da. Ez da estatuaren legea...»\n«Bai, jakina,» esan zuen Nancyk, «Brand senar-emazteak protestanteak dira.»\nBere baitara bat-bateko lasaitasun bat jaitsi zela sentitu zuen, eta ordu betez-edo arima baketu zitzaion. Ergelkeria iruditzen zitzaion Henry VIII.az eta protestantismoaren oinarriaz oroitu ez izana. Ia bere buruari barre egin zion.\nArratsalde luzea ahituz zihoan; garrak berriro dardaratzen ziren neskameak sua kitzikatzen zuenean; sanbernardoa esnatu, eta baldarki joan zen sukalderantz. Eta orduan Leonorak begiak zabaldu, eta ia hotz-hotzean esan zuen:\n«Eta zuk? Ez duzu pentsatzen ezkontzerik?»\nHain bitxia zen Leonorak hori galdetzea, non neska une batez izutu egin zen iluntasunean. Baina gero, berriz, oso galdera zentzuzkoa iruditu zitzaion.\n«Ez dakit,» erantzun zuen. «Inork ez du nirekin ezkondu nahi, nik dakidala.»\n«Bat baino gehiago dira zurekin ezkondu nahi dutenak,» esan zuen Leonorak.\n«Baina nik ez dut ezkondu nahi,» erantzun zuen Nancyk. «Nik zurekin eta Edwardekin bizitzen jarraitu nahi nuke. Ez dut uste traban nagoenik edo gastu handia naizenik. Ni joanez gero, lagun bat beharko zenuke. Edo, agian, nire mantenurako irabazten hasi beharko nuke...»\n«Ez nintzen ari horretaz pentsatzen,» erantzun zuen Leonorak tonu ahul berdinean. «Zure aitak behar adina diru emango dizu. Baina jende gehienak ezkondu nahi izaten du.»\nUste dut orduan galdetu ziola neskari ea ez al zuen nirekin ezkondu nahiko, eta Nancyk erantzun ziola nirekin ezkonduko zela, hori aginduz gero, baina bertan bizitzen jarraitu nahi zuela. Erantsi zuen:\n«Norbaitekin ezkontzekotan, Edward bezalakoa izatea nahi nuke.»\nHezurretaraino ikaratu zen. Leonorak, dibanean bihurrituz, esan zuen: «Ai, Jainko maitea!...»\nNancy neskamearen bila joan zen; aspirinak eskatzera; musu-zapi bustien bila. Ez zitzaion bururatu ere egin Leonoraren hildura-aurpegia gorputzeko minaz beste ezerk sortua izan zitekeenik.\nGogoan izan behar duzu hori guztia Leonora gauean neskaren gelara sartu baino hilabete lehenago gertatu zela. Atzera jauzi egin dut berriro; baina ezin dut besterik egin. Oso zaila da jende horren martxari jarraitzea. Leonorari buruzkoa kontatzen dizut eta eguneratzen dut harekikoa; gero Edwardi heltzen diot, ahaztua baitut. Eta gero neska geratzen da erremediorik gabe bazterturik. Nahiago nuke egunkari moduan idatzi ahal izatea. Honela: irailaren 1ean itzuli ziren Nauheimetik. Leonora berehala gaixotu zen. Urriaren 1erako denak elkarrekin joaten ziren ehizaldietara. Nancy ohartua zen ordurako aski garbi Edwarden portaera bitxia zela. Hil hartako 6a aldera Edwardek Selmes gazteari zaldia eman zion, eta Nancyk izan zuen motiborik bere osabak izeba ez zuela maite uste izateko. 20an dibortzio auziaren berria irakurri zuen, egunkarietan 18an eta hurrengo egunetan argitaratu baitzen. 23an egongelan bere izebarekin elkarrizketa izan zuen... ezkontzari buruz oro har eta bere balizko ezkontzaz. Izeba logelara etorri zitzaionekoa ez zen gertatu azaroaren 12a arte...\nBeraz, hiru aste izan zituen barne-gogoetarako... barne-gogoetan aritzeko zeru hitsaren azpian, etxe zahar hartan, oraindik ilunagoa itzal beltzeko izeiz inguratutako sakan batean zegoelako. Ez zen oso giro egokia neska batentzat. Neskatoa maitasunaz pentsatzen hasi zen, lehenago maitasuna gauza barregarri eta zentzugabe xamarra besterik iruditu ez zitzaion neskato hura. Halabeharrez irakurritako liburuetako halabeharrezko pasarteez oroitu zen... garai hartan batere eraginik izan ez zutenak harengan. Badrulbadour Printzesa maite zuen norbaitez oroitu zen; maitasuna gar bat, egarri bat, bihotz-erraien bihurritze bat omen zen... nahiz eta berak ez jakin bihotz-erraiak zer ziren. Oroitzapen urrun bat zeukan, maitasunak maitale etsiaren begiak etsirik uzten zituelakoa; gogoan zuen liburu bateko pertsonaia bat, maitasuna edanean ito nahi izan omen zuena; oroitzen zen maitaleen bizitzak intziri sakonez markatuak izaten zirela. Behin egongelako txokoan zegoen piano txikira joan, eta jotzen hasi zen. Hots kirrinkari eta tonu altua zeukan tresna hark, etxeko inork ez baitzuen musikarako zaletasunik. Nancyk berak bazekien kanta erraz mordoxka bat jotzen, eta bere burua pianoa jotzen aurkitu zuen. Leiho ondoko jarlekuan eserita egona zen, ilunabarrari begira. Leonora bisitaren batzuk egitera joana zen; Edward zuhaizti berriren baten landaketa zaintzen ari zen. Hala, bere burua piano xahar hura jotzen aurkitu zuen. Ez zekien nola hasi zen. Doinu melodiko uhintsu bat zetorkion aurretik ilunabarrean... doinu bat, zeinean nota maiorrak beren intsistentzia alaiarekin uhinkatu eta soinu minorretan urtzen ziren, nola zubi baten azpian ur ilunen gaineko argiak urtzen, uhinkatzen eta ezkutatzen diren sakonalde beltzetan. Doinu zahar tuntun bat zen...\nHonako hitz hauek ditu... sahats bati buruzkoak dira, pentsa:\nZu zara amodio etsi ororentzat onena\nBenetako landare aukeratu bakarra\nHorrelako zerbait. Herrickena zen, nik uste, eta Herrickekin ongi lotzen den soinu altu, irregular, kadentziatsua zuen. Iluntzea zen; galeriari eusten zioten pilare sendo, zakar, ilunak izaki goibelak ziren; sua ia itzalia zen: errauts zurien arteko distira xume bat. Sentimenduak pizteko leku, argi eta ordua ziren.\nEta bat-batean Nancy negarrez ari zela ohartu zen. Isilean ari zen negarrez; eta negar-zotin luzeak eginez jarraitu zuen. Alaia, xarmangarria zen guztia, argi guztia, goxotasun guztia bukatua zela iruditzen zitzaion. Zoritxarra; zoritxarra; zoritxarrez inguratua zegoen. Izaki zoriontsurik ez zuela ezagutzen iruditzen zitzaion, eta hilzorian zegoela...\nEdwarden begietan etsipena zegoela oroitu zen; ziur zekien gehiegi edaten ari zela; tarteka intziri sakonak egiten zituen. Barneko gar batek erretzen zuen gizon bat ematen zuen, arimako egarriz itotzen, bihotz-erraietan higatzen ari zena. Gero ziurtasun hilduragarri hura barneratu zitzaion... Edwardek Leonora ez eta beste norbait maite behar zuelako ziurtasuna. Bere sektako hezkuntza xumean oinarrituz oroitu zen katolikoek ez dutela horrelakorik egiten. Baina Edward protestantea zen. Orduan, Edwardek norbait maite zuen...\nEta pentsamendu horren ondoren begiak etsipenak hartu zizkion; alboan zeukan sanbernardo zaharrak bezala intziri egin zuen. Otorduetan ardo-basokada bat eta gero beste bat eta gero hirugarren bat edateko gogo menderaezina sentitzen zuen. Gero konturatu zen pixkana alaiago jartzen zela... Baina ordu erdi batean akabo alaitasuna; barneko gar batek erretzen zuen pertsona bat bezala sentitzen zen, arimako egarriz itotzen, bihotz-erraietan higatzen ari zena. Gau batez Edwarden arma-gelan sartu zen... hura joana baitzen Erreserbako Batzorde Nazionalaren bilera batera. Aulkiaren ondoko mahai gainean whisky botila bat zegoen. Ardo-baso bat goraino bete, eta ziplo hustu zuen.\nOrduan su-garrak gorputz osoa benetan hartu ziola iruditu zitzaion; zangoak handitu egin zitzaizkion; aurpegia sukarrak hartu zion pixkana. Bere gorputz luzea bere gelaraino herrestan eraman, eta ilunpetan etzan zen. Oheak kulunka egiten zuen bere azpian; hasi zen erdi-ametsetan pentsatzen Edwarden besoetan zegoela; aurpegi sukartian, suak hartutako sorbaldetan eta lepo kiskalian musuka ari zitzaiola.\nEz zuen alkoholik berriro probatu. Horren ondoren ez zuen behin ere izan horrelako pentsamendurik. Burutik pixkana joan zitzaizkion; lotsa-sentipen bat besterik ez zioten utzi, hain jasanezina non burmuinak, ezin edukiz, ezereztu baitzuen. Edwardek beste norbait maitatzeak sortzen zion itomena Leonorarenganako errukia besterik ez zela pentsatu zuen; erabaki zuen handik aurrera bere bizitza osoa Leonoraren mirabe gisa eman behar zuela: erratza pasatzen, arropa hedatzen, brodatzen, Deborah delako hark bezala, erdi-aroko santuren bat... ez naiz, zoritxarrez, hagiologia katolikoan oso jakituna. Baina badakit berak bere burua ikusten zuela aurpegi serio, erori eta ezpain estu itxiekiko pertsonaia bat bezala, gela argitsu zuri batean, loreak ureztatzen edo brodatzeko euskarri batean lanean. Edo, Edwardekin Afrikara joan eta bere burua erasoan zetorkeen lehoi baten aurrean jarri nahi zuen, Edward Leonorarentzat salba zedin bere bizitzaren aldera. Horra, bere pentsamendu goibel horiekin batera horrelako haurkeriak zituen buruan.\nEz zekien ezer... ezertxo ere bizitzaz, batek triste bizi behar duela besterik. Hori bazekien orain. Hau izan zen gertatu zitzaiona Edwardek Indiara bere aitarekin bidali nahi zuelako kolpea eta bere amaren gutunaren kolpea hartu zituen gauean. Lehenik bere Salbatzaile errukiorrari eskatu egin zion —eta Gure Jauna zeukan buruan bere Salbatzaile errukiortzat— Indiara joatea ezinezko egin zezan. Gero konturatu zen Edwarden jokabideari erreparatuz, hark erabakia zuela bera Indiara bidaltzea. Orduan, bera hara joateak gauza zuzena izan behar zuen. Edward beti zuzena zen bere erabakietan. El Cid zen; Lohengrin; Bayard Zalduna.\nHala ere, gogoa matxinatu eta erreboltatu egiten zitzaion. Ezin zuen etxe hura utzi. Bururatu zitzaion Edwardek bera joatea nahi zuela beste neska batekiko bere maitakeriak ikus ez zitzan. Horra, bera prest zegoen beste neska batekiko haren maitakeriak ikusteko prest zegoela esateko. Han geratuko zen... Leonora kontsolatzera.\nGero bere amaren gutunaren kolpe etsigarria iritsi zen. Amak honelako zerbait esan zion: «Ez duzu eskubiderik aberatsen gisara bizitzeko, errespetagarria bazina bezala. Nirekin kalean ibili beharko zenuke. Rufford koronelaren alaba zaren ere ez da segurua». Bere ama etorri zitzaion gogora, elurra ari zuela arkupeetan lo egiten ibiliko zena. Hori zen «kalean» hitzak gogora ekartzen ziona. Ez zekien hitz horrek zer esan nahi zuen ere. Eginbeharraren zentzu platoniko batek pentsarazi zion bere ama kontsolatzera joan beharko zukeela... bera erditu zuen ama, nahiz eta hitz horrek zer esan nahi zuen juxtu-juxtu zekien. Aldi berean bazekien bere amak aita beste gizon batengatik utzi zuela: horregatik bere aitaz errukitzen zen, eta errudun sentitzen zen bere aitaren ahotsa aditu hutsarekin dardarka jartzeagatik. Ama horrelako emakumea bazen, normala zen bere aitak eroaldiak izatea eta hura lurrera bota izana halakoetan. Eta kontzientziaren ahotsak esaten zion bere lehen eginbeharra gurasoekikoa zela. Eginbeharraren zentzu piztu berri horrek bultzatuta kontu handiz biluztu, eta erantzitako arropak kontuz tolestatu zituen. Batzuetan, ez oso maiz, andalapuntaka botatzen zituen gelan.\nEta eginbeharraren zentzu horrek eraginik handiena izan zuen Leonora altu, guri, urre-ilekoa dena beltzez jantzita ate-zuloan agertu, eta esan zionean Edward berarengatik maitasunez hiltzen ari zela. Orduan ulertu zuen benetan bere baitan hilabetetan jakin zuena: Edward hiltzen ari zela —benetan eta fisikoki hiltzen— bere maitasunagatik. Iruditzen zitzaion une labur batez bere arimak esan zezakeela: «Domine, nunc dimittis...» Jainkoa, orain, uzten duzu zure zerbitzaria bakean abiatzen... Glasgowera lasai joan, eta bere ama eroria altxa zezakeela pentsatu zuen.


"Gure diskoa entzuteko erraza da, kantuak udako sentsazioen isla dira" - Arrosa\nSekulako harrera izan zuen YoutTuben Huntza taldearen Aldapa gora abestiak, sareratu orduko. Hilabetean ehun milatik goraentzunaldi izan zituen, eta Durangoko Azokan salgai izan zuten diskoa bildu zituzten kantu hori eta beste hainbat. Taldearen lehen lanak Ertzetatik du izena eta Mauka diskoetxearekin kaleratu dute. Bilbo Hiria irratiko koordinatzaile Ane Zabalak hitz egin du Huntzako kide Uxue Amonarriz eta Aitor Huzirekin.\nPosted in ZebrabideaTagged #aitor huizi #aldapan gora #bilbo hiria #disko #elkarrizketa #erromeria #ertzetatik #huntza #musika #portada #uxue amonarriz\nar. Mar 7 , 2017\nIRRATIEN TARTEA: hauteskunde emaitzak, hizkuntza auziak eta agenda kontuak, Esan Erran eta Halabeditik\nIRRATIEN TARTEA | Odei Alkimia “Terapia”\nEguberri aurreko asteaz, politikaz eta literatur kontuez hitz egin digu Fernando Anbustegik


Musika sustatzaileek aurreko edukiera berreskuratu eskean – Gazteon KZ\nNafarroako bertsolaritza ikertzeko hitzarmen berria\nEuskara Aurrera ekimenak euskararen aldeko “herri olatu bat” eskatu du\nJaietan emakumeen aurkako indarkeria saihesteko gidaliburua jasoko dute udalek\nBadator “Eszena Kalera”, Euskadiko kaleko arteen zirkuiturik handiena\nDena prest maiatzaren 29an Bilbon ospatuko den Ibilaldirako\nMusika sustatzaileek aurreko edukiera berreskuratu eskean\n2021-09-21 2021-09-21 Libe Garcia Kandina\nSektoreko elkarte nagusia den APMren XXI. Batzar Nagusian bildutako musika sustatzaileek atzo berriro gogora ekarri zuten, covid-19aren pandemiaren ondorioz sektoreak bizi duen egoera zaila, eta kontzertuen edukiera berrikustea eskatu dute beste behin. Hain zuzen ere, edukiera osoa berreskuratzea eskatu dute, “aurtengo udazken-neguari begira, txertatutako biztanleen ehunekoa oso handia izango baita”, eta mahai gainera ekarri dute kontzertuetarako sarrerak saltzeagatiko fakturazioa %64 inguru jaitsi zela 2020an.\nHorixe da erakunde publikoei eskatutako neurrietako bat, baita aretoak ireki eta musika eta kultur ekitaldietan osasun-protokoloak zehaztea ere. Euren kalkuluen arabera 2022ra arte etorriko ez den “normaltasuna berreskuratu bitartean”, egiturazko sostengurako ezohiko laguntza ekonomiko zuzenak sortzea ere aldarrikatu dute. Esate baterako, gaur egun, Euskadin, 3.000 lagunetik gorako edukiera duten esparru itxietako edukiera %40ra mugatuta dago, eta esparru irekietakoa, berriz, %60ra.\n“Zuzeneko musikaren egungo programazioak ez diezaiola inori pentsarazi jarduera maila nahikoan eta jasangarrian gaudenik, enpresak ixteko eta talentuak ihes egiteko arrisku handia baitago oraindik”, azaldu du Kin Martínez promotore eta Es_Música federazio nazionaleko presidenteak. Irailaren 15ean eta 16an Iruñean Musika Sustatzaileen Elkarteak (APM) ateak itxita egin duen batzarrean aurkeztutako txosten esanguratsuenetako bat izan da berea. Inoiz baino parte-hartzaile gehiago izan ditu batzarrak, guztira, 150etik gora enpresari, estatuko kontzertu eta jaialdi nagusien arduradun eta promotore, aretoetako ordezkari, eta zuzeneko musikaren industriako gainerako esparruetako arduradun ere bildu direlarik.\nPrentsa oharrean azaldu dutenez, sakon aztertu duten beste gai nagusia sarreren iruzurrezko birsalmenta izan da; izan ere, egungo legediak ez baitu espresuki Internet bidezko salmenta hori debekatzea aurreikusten. Arlo horretan, lau ticketing enpresa handiekin batera, jarduera horren aurkako kontzientziazio kanpaina bat egingo dutela iragarri du APMk, “sarrerak soilik bide ofizial eta seguruetan erostea sustatzeko helburuarekin”.\n← Lorategi botanikoaz gozatzeko musika\nOndarearen VI. Europako Jardunaldiek 26 jarduera eskaintzen dituzte doan →\nZinemaldiak 17 euskal ekoizpen izango ditu\n2021-08-30 2021-08-30 Libe Garcia Kandina\n2022-05-23 2022-05-23 Ane Soriano\nHogeita hamar musikarik euren sorkuntza prozesua azalduko dute euskal institutuetan\n2021-03-23 2021-03-23 Libe Garcia Kandina\nGazteon Kz 153 Web


Galdera: Zein da Jesukristo?\nErantzuna: Zein da Jesukristo? Jainkoak existitzen al du? galderarekin ez bezala, oso gutxi dira Jesukristok existitu al zuen galdetzen dutenak. Orokorrean, Jesus duela 2.000 urte Israelen benetan bizi izan zen gizona dela onartzen da. Eztabaida Jesusen benetako identitatea aztertzean sortzen da. Erlijio garratzitsuenek (gehiengoek behintzat) Jesus profeta, maisu ona eta gizon hobea zela irakasten dute. Baina Bibliak Jesus profeta, irakasle eta gizon soil bat baino askoz ere gehiago izan zela dio, hor dago koska.\nC.S. Lewis-ek Kristautasun Hutsa liburuan honako hau idatzi zuen: "Hari (Jesukristori) buruz sarritan jendeak esaten dituen ergelkeriak eragozteko nago hemen: "Prest nago Jesus nire maisu moral handitzat hartzeko, baina ez dut onartzen Jainkoa dela aldarrikatzea.” Horrelako gauzarik ez genuke esan behar. Gizon soil batek, Jesusen hitzak esanda ere, ezingo luke hain maisu moral handia izan. Zoro bat izan zitekeen – zorotasun maila oso handia zuena – edo Infernutik zetorren Deabru berbera. Zuk egin aukera. Izan ere gizon hark, Jainkoaren semea ez bazen, ero bat edo auskalo zer okerragoa izan beharko luke… Erotzat hartu zenezake, ttu egin eta deabrua bailitzan erahil zenezake; edo Haren oinetara erori eta Jauna edo Jainkoa deitu horren ordez. Baina ez dezagun jarraitu maisu on bat izan zela dioen sinesmen txoroa. Berak aukera hau ez digu ematen. Ez zen hau izan Haren asmoa.\nBeraz, zein zela zioen Jesusek? Bibliak zein zela dio? Lehenik, ikus ditzagun Jesusen hitzak Joan 10:30-an, “Ni eta Aita bat gara.” Hasera batean, ez dirudi Jainkoa dela aldarrikatzen ari denik. Hala eta guztiz ere, ikusi dezagun Juduek zein erreakzio izan zuten hitz hauen aurrean, “Ez zaitugu beste ezergatik harrikatuko, erantzun zuten Juduek, baina bai blasfemiagatik, zu bezalako gizon soil batek Jainkoa izatea aldarrikatzeagatik” (Joan 10:33). Juduek Jesusek hitz horietan Jainkoa zela zioela ulertu zuten. Jarraian datozen paragrafoetan Jesusek ez du zuzenketarik edo argipenik egiten “Nik ez dut aldarrikatu Jainkoa naizenik” hitzak esanaz adibidez. Honek adierazten duena zera da, “Ni eta Aita bat gara” hitzen bidez Jesusek benetan Jainkoa zela aldarrikatu zuela (Joan 10:30). Eta Joan 8:58 beste adibide argi bat da. Jesusek aitortu zuen, “Nik egia esan dizuet, Abraham jaio aurretik, Ni naiz!” Eta berriz, erantzun moduan, Juduek harriak altxatu zituzten Jesus harrikatzeko saiakera batean (Joan 8:59). Jesusek “Ni naiz” hontan bere identitatea aldarrikatzen du Jainkoaren izenari buruzko Itun Zaharraren errefrentzia zuzena eginaz (Irteera Liburua 3:14). Zergatik nahiko lukete Jesus harrikatu Harek ez balu Juduek blasfemiatzat hartzen zuten ezer esan, hots, Bera Jainkoa zela?\nJoan 1:1-k dioenez “Hitza Jainkoa zen.” Joan 1:14-k berriz “Hitza haragi bihurtu zen” dio. Honek argi eta garbi erakusten du Jesus haragizko Jainkoa dela. Tomas Jesusengana honela zuzendu zen: “Nire Jauna eta nire Jainkoa” (Joan 20:28). Jesusek ez zituen Tomasen hitzak zuzendu. Pablo apostoluak Jesus “…gure Jainko gorena eta Salbatzailea, Jesukristo” bezala deskribatu zuen (Tito 2:13). Pedro apostoluak ere berdina esan zuen: “…Jesukristo gure Jauna eta Salbatzailea” (2 Pedro 1:1). Aita Jainkoa ere Jesusen identitatearen lekuko da eta Semeari buruz zera dio “Zure tronuak, O Jainkoa, betiereko iraupena izango du, eta zintzotasuna zure erreinuaren muina izango da”. Itun Zaharreko Kristoren iragarpenak Jesusen jainkotasuna jakinarazi zuen: “Haurra jaioko da gure artean, seme bat emango zaigu, eta bere gain hartuko du erreinua. Eta guk Kontseilari Bikaina, Jainko Indartsua, Betiereko Aita, Bakerean Printzea izendatuko dugu.”\nBeraz, C.S. Lewis-ek esan zuen moduan, Jesus irakasle ona zela sinestea ez da aukera bat. Jesusek argi eta garbi aldarrikatu zuen bere Jainko izaera. Bera ez bada Jainkoa, orduan gezurti bat da, eta ondorioz ez da profeta, maisua edo gizon zintzoa. Jesusen hitzak azaltzen saiatzean, “jakintsu” berriztatzaileek “benetako Jesus historikoak” Bibliak bereganatzen dizkion gauzetatik asko ez zituela esan edo egin diote. Nor gara gu Jesusek egin edo esan zuenari buruz Jainkoaren hitza zalantzan jartzeko? Jesus baina 2.000 urte beranduago jaiotako “jakintsu” batek nola jakin dezake Hari buruzkorik garai hartako lekukoek, Jesusen jarraitzaile eta bizilagunek baino hobeto? (Joan 14:26).\nZergatik da Jesusen identitateari buruzko galdera hau hain garratzitsua? Zergatik ardura digu Jesus Jainkoa den ala ez jakiteak? Jesusen Jainkotasuna bermatzen duen arrazoi nagusia gurutzean dago. Jesus Jainkoa ez balitz, Haren heriotza ez litzateke munduko bekatu guztiak barkatzeko nahikoa izango (1 Joan 2:2). Jainkoak bakarrik ordain zezakeen horrelako bekatu amaigabe bat (Erromatarrei 5:8; 2 Korintiarrei 5:21). Jesusek, gure bekatuengatik ordaintzeko gai izan zen neurrian, Jainkoa behar du izan. Jesusek, hil ahal izateko gizakia izan behar zuen lehenik. Salbazioa Jesusenganako federen bidez bakarrik da eskuragarria! Jesusen Jainkotasuna da Bera da Salbaziorako bide bakarra aldarrikapenaren funtsa. Jesusen Jainkotasuna hau da: “Ni naiz Bidea, eta Egia, eta Bizia. Nire bitartez bakarrik elkartu zaitezkete Aitarekin” (Joan 14:6).


Zer Justizia euskararentzat?. Noticias de Gipuzkoa\nEñaut Muxika Olasagasti, AED elkarteko lehendakaria - 2016(e)ko martxoaren 20a, igandea - 06:08etan eguneratua\nUrteak daramatzagu Arrasateko Bake Epaitegian euskaldunon hizkuntza eskubideak urratzen direla salatzen eta EAEko Justizia Administrazioari egoera alda-tzeko neurriak eskatzen. Ahalegin horiek hutsal samarrak izan dira, ordea, hein batean bertako langile batzuek uko egin izan diotelako euskaraz trebatzeari eta lan egiteari. Duela urte eta erdi, oztopo gehien jartzen zituen langilea lantokiz aldatzera zihoala jakinik, gutun bat igorri genion Herri Administrazio eta Justiziako Sailburuari Arrasateko Bake Epaitegian hutsik geratuko zen idazkari kargua euskaradun batek bete zezan bere eskumen eta bitarteko guztiak balia zitzala eskatuz.\nEskaera Arrasateko Euskalgin-tzako hamabi erakundeok sinatu genuen eta Udalak ere eskaera bera igorri zion, bere aldetik. Ez genuen, ordea, erantzunik jaso eta euskara ulertzeko ere gai ez den batekin bete zuten lanpostua. Iazko maiatzean, berriz, Espainiako Justizia Ministerioak Errolda Zibileko zerbitzuak berrantola-tzeko asmoa iragarri eta gero, galdera batekin zuzendu gintzaizkion Sailburuari. Jakin nahi genuen ea zein esku-hartze izan zezakeen Eusko Jaurlaritzak Espainiatik zetozen asmoak gauzatuz gero ordu arte tokian tokiko Bake Epaitegiek ematen zituzten zerbitzu horiek euskaraz jasotzeko eskubidea bermatua gera zedin.\nUztailean, erantzunik ez genuela ikusirik, Justizia Zuzendariarengana jo genuen, Sailburuak baino aukera gehiago izan zezakeelakoan erantzuteko. Tira, ba, ezta horrela ere. Badakigu eskuartean daukagun gaia ez dela Justiziak erantzun beharreko larriena. Baina, hala eta guztiz ere, kargu publikoak herriaren zerbitzura daudelakoan gaude eta horrelako erantzun ezek gutxiespena besterik ez dutela erakusten.\nHonenbestez, gertatutakoa publiko egitea erabaki dugu. Kaleratzea merezi duela uste dugulako eta Justizia Administrazioak, agian, hedabideen bitartez jasota erantzuteko jarrera har dezakeelako, zuzenean igorritakoekin ez bezala.


Astean ez da egon eskolarik eta ez ditut ohiko moduan aurkitu atarian ume zaintzaileak. Beti agurtzen naute, atsegin. Auzoetako emakumeak izaten dira, afroamerikarrak, latinoak, asiar jatorrikoak. Baina aste honetan ez zeuden. Gurasoek etxetik egiten dute lana eta umeekin batera daude, gordeta. Zaintzailerik ez da behar, beraz.\nAuzokoaren umea zaintzen duen emakumea txitean potean aurkitzen dut korridorean. Trakets egiten du ingelesez (nire antzera) eta jatorriz Himalaia aldekoa ematen du. Goizean goiz iristen da haurraren bila eta arratsaldeko seiak aldera arte zaintzen du. Orduan ailegatzen dira gurasoak lanetik. Egun osoa egiten dute etxetik kanpo, umetxoa ikusi gabe. Beraiekin baino gehiago egoten da jagolea seinarekin.\nArratsalde batean, berak lana bukatu eta gero elkarrekin jaitsi ginen igogailuan. Neke aurpegia zuen. “Atseden hartzeko ordua”, esan nion nik. “Umeekin egoteko ordua”, esan zidan berak. Hasieran ez nuen ulertu, eskuetan zuen mugikorrean haur batzuen argazkia ikusi nuen arte. Egun osoz egoten zen beste haur bat zaintzen bere umeak bakarrik utzita. Hori dena jakin nuen igogailuak goitik behera egiten duen minutu bakar batean.\nEz dakit emakumeak lana galdu duen edo dagoeneko ez duen etorri nahi, gaitzaren beldurrez. Igogailuan ere bakarrik noa azken aldian, etxe barrukoek nahiago dute txandaka igo, ez kutsatzeko, minutu bakar horretan.